title: Hikikomori

text: Hikikomori (, "eristyksiin vetäytyvä") on japanilainen termi, jolla viitataan sosiaalisesta elämästä täysin vetäytyviin henkilöihin ja tähän vetäytymisilmiöön. Termin kehitti ilmiöön perehtynyt japanilainen psykologi Tamaki Saitō. Hikikomori-ilmiö on todennäköisesti ollut olemassa pidemmän aikaa, mutta on pysynyt piilossa. Japanissa on arvioitu olevan kymmeniä ja jopa satoja tuhansia hikikomoreita. Termiä hikikomori käytetään Japanissa virallisissa yhteyksissä vain äärimmäisistä tapauksista.


title: Hikikomori

text: Hikikomorit tapaavat viettää aikaa lukien, katsoen televisiota, pelaten pelejä ja selaten Internetiä. Heidän harrastuneisuutensa vastaa jotakuinkin "tavallista nörttiä", mutta on myös sellaisia hikikomoreita, jotka saattavat esimerkiksi tuijottaa seinää tuntikausia.


title: Hikikomori

text: Ilmiöön liitetään Japanissa usein myös sana otaku, mikä tarkoittaa omistautuneesti anime- ja mangaharrastukseensa uppoutunutta ihmistä. Tämä johtuu siitä, että Japanissa on erittäin voimakas anime- ja manga-aiheinen alakulttuuri, johon kuuluu muun muassa erilaisten figuurien, tyynyjen ja kirjojen keräilemistä. Jotkut jopa ovat aktiivisesti ryhtyneet "hikikomoriksi" sosiaalisen elämän sijasta. Tämä ollaan Japanissakin todettu ongelmaksi, ja tästä syytetään voimakasta anime-aiheista viihdeteollisuutta.


title: Hikikomori

text: Hikikomori-ilmiö tuli julkisuuteen vuonna 2000, kun 17-vuotias hikikomori kaappasi linja-auton ja tappoi yhden matkustajista Fukuokassa. Japanin media alkoi tuoda pian julkisuuteen muita erakkomaisesti eläneiden tekemiä rikoksia, ja termi hikikomori levisi yleiseen tietoon. Tällainen uutisointi levitti uhkaavaa mielikuvaa hikikomoreista ja herätti pelkoa. Asiantuntijoiden mukaan hikikomorit kuitenkin ovat yleensä epäsosiaalisia, eivät väkivaltaisia. Japanilaisten yleinen asenne hikikomoreita kohtaan on muuttunut ajan myötä myötätuntoisemmaksi.


title: Hikikomori

text: Hikikomorien arvellaan Japanissa eristäytyvän välttääkseen japanilaisen yhteiskunnan sosiaaliset paineet. He vetäytyvät omiin oloihinsa pitkiksi ajoiksi, jopa vuosikausiksi. Pitkään jatkuva eristäytyminen yhteiskunnasta ja sosiaalisten suhteiden puute rappeuttaa kuukausien ja vuosien kuluessa hikikomorin sosiaaliset taidot ja yhteiskunnan luomat moraaliset säännöt. Äärimmäisen eristäytyvät hikikomorit sulkeutuvat täysin yhteen asuntoon ja jopa yhteen huoneeseen, ja tarvitsevat esimerkiksi perheenjäsentensä apua saadakseen ruokaa. Tyypillinen äärieristäytyvä hikikomori elää vanhempiensa kotona omassa huoneessaan. Hikikomorit tapaavat viettää aikaa lukien, katsoen televisiota, pelaten pelejä ja selaten Internetiä.


title: Hikikomori

text: Lievemmin eristäytyvät hikikomorit käyvät tyypillisesti välillä ulkona esimerkiksi ostamassa ruokaa, ja saattavat tehdä etätöitä tietokoneella.


title: Hikikomori

text: Hikikomori-ilmiölle on tyypillistä välittömien sosiaalisten kontaktien välttely. Monet hikikomorit pelaavat kuitenkin Internetissä moninpelejä ja kirjoittelevat keskustelufoorumeille. Jotkin foorumit suorastaan tunnetaan hikikomorijäsentensä määrästä.


title: Hikikomori

text: Hikikomoreilla esiintyy usein taipumuksia eristäytymiseen jo paljon ennen varsinaista eristyksiin linnoittautumista. Japanilainen yhteiskunta on vaativa yksilölle, ja erityisesti nuorilla on usein valtavat paineet opiskelumenestyksen, mahdollisimman hyvään kouluun pääsemisen ja työllistymisen suhteen. Eristäytymiskäyttäytymisen voi laukaista voimakas häpeän tai epäonnistumisen tunne esimerkiksi koulukiusaamisen tai pääsykokeissa epäonnistumisen yhteydessä. Eristäytyminen ei yleensä ala äkillisesti, vaan sitä edeltää siirtymävaihe, jossa henkilö käyttäytyy alakuloisesti ja muuttuu sosiaalisesti epävarmemmaksi sekä vähentää kontakteja entisiin tovereihinsa. Lopulta lapsi tai nuori saattaa kieltäytyä menemästä kouluun. Japanilaiselle kulttuurille tyypillinen ymmärtäväinen suhtautuminen ja tämänkaltaisen käytöksen pitäminen ohimenevänä vaiheena voi johtaa siihen, että eristäytyminen jatkuu ja syvenee. Perheenjäsenten häpeä oudosti käyttäytyvästä läheisestä voi pahentaa ongelmaa. Eristäytymistä pidetään myös yleisesti perheongelmana eikä niinkään psykologisena häiriönä tai sairautena, joten esimerkiksi koulusta tai terveydenhuoltojärjestelmästä voi olla erittäin vaikeaa saada apua. Häpeäkulttuurin vuoksi apua ei myöskään juuri haeta perheen ulkopuolelta.


title: Hikikomori

text: Hikikomoripiirteitä eristäytyminen alkaa saada siinä vaiheessa, kun henkilö alkaa suoranaisesti vältellä perheen ulkopuolisia kontakteja. Lopulta myös kontaktit perheenjäseniin jäävät pois. Japanissa perhe saattaa tukea hikikomoria taloudellisesti ja jopa tuoda ruokaa päivittäin tämän ovelle, jolloin täydellinen eristäytyminen yhteen huoneeseen tulee mahdolliseksi.


title: Hikikomori

text: Hikikomori-ilmiötä ei ainakaan nykyisessä laajuudessaan tunnettu ennen nykyaikaista viihde-elektroniikkaa. Lasten tärkein ja miltei ainoa ajanviete oli toisten lasten kanssa leikkiminen. Nykyisten viihdemuotojen moninaisuus mahdollistaa sen, että lapsi voi viihdyttää itseään ilman seuraa esimerkiksi pelaamalla tietokonepelejä.


title: Hikikomori

text: Yhteiskunnalliset muutokset ovat luoneet lisää paineita teineille ja nuorille aikuisille; entisen tavan sijaan työpaikkoja vaihdetaan nykyään useammin kuin ennen, jolloin työntekijä usein palveli samaa yritystä koko työuransa ajan. Nuorelle aikuiselle melkeinpä ainoa mahdollisuus työllistyä on heti koulusta valmistumisen jälkeen: mikäli työpaikkaa ei tuolloin saa, on pitkäaikaistyöttämäksi jääminen todennäköistä. 90-luvun laman taloustilanne loi Japaniin kokonaisen niinkutsutun "kadotetun sukupolven"; tuolloin työttömäksi jääneet vastavalmistuneet ovat nykyisin Japanin yhteiskunnassa ongelmallinen väestönryhmä.


title: Hikikomori

text: Hikikomorit pelkäävät sosiaalisia paineita ja saattavat tuntea, etteivät kykene muuttumaan. Tämä voi johtaa syvään turhautumiseen ja jopa vihaan. Usein hikikomorit ovat pikemminkin itsetuhoisia kuin väkivaltaisia muita kohtaan. Joidenkin hikikomorien tiedetään hyökänneen läheistensä kimppuun, mutta tavanomaisemmin aggressio puretaan epäsuorasti, esimerkiksi mekastamalla öisin toisten yrittäessä nukkua. Vuosituhannen vaihteessa uutisissa kerrottiin paljon hikikomorien väkivaltarikoksista, mutta yleensä eristäytyjien väkivalta kohdistuu näiden läheisiin.


title: Hikikomori

text: Hikikomori-ilmiötä tutkinut Saitō Tamaki on arvioinut Japanissa olevan jopa 500 000–1 200 000 nuorta hikikomorimiestä. Toiset asiantuntijat taas ovat varovaisempia, ja ovat arvioineet määräksi noin 50 000.


title: Hikikomori

text: Yleisen käsityksen mukaan hikikomorit ovat enimmäkseen nuoria, mutta Japanin terveys- ja työministeriön tutkimuksen mukaan ongelma ei rajoitu nuoriin. Erään tutkimuksen 6 151:stä hikikomoritapauksesta 10–15-vuotiaita oli 8,4 %. Eniten tapauksia oli 16–20 (19,8 %), 21–25 (20,8 %) ja 26–30 (18,2 %) -vuotiaissa. 30 ikävuodesta eteenpäin tapauksien määrä alkoi vähentyä huomattavasti. 31–35-vuotiaita hikikomoreja oli 10,2 % ja siitä vanhempia vain 8,6 %. Iältään tuntemattomia oli 14,1 %.


title: Hikikomori

text: Samainen tutkimus myös osoitti eristäytymisen kestot pitkiksi. Yleisimmin eristäytyneinä elettiin 1–3 vuotta, joka oli 25,3 % tapauksista. 3–5 vuotta eristyksissä oli 14,7 % ja 5–7 vuotta 9,7 %. Myös verrattain lyhytaikaisia eristymisiä oli melko paljon. Kuudesta kuukaudesta vuoteen eristyksissä oli 17,9 %. 7–10 vuotta eristyksissä olleita oli 5,9 %; yli kymmenen vuotta eristäytyneitä oli 7,7 %. Tuntemattomaksi jäi 17,8 % tapauksien kestoista. Tutkimus julkaistiin vuonna 2000.


title: Hikikomori

text: Hikikomorien hoitoon on kaksi yleistä näkökantaa. Ensimmäisen mukaan hikikomori-tila on käyttäytymishäiriö tai psyykkinen sairaus. Hikikomorin katsotaan tällöin tarvitsevan sairaalaseurantaa ja terapiaa. Toisen näkökannan mukaan ongelma on sosiaalinen eikä psykologinen. Tällöin hikikomori pyritään siirtämään kotioloista yhteisömäiseen elinympäristöön ja häntä rohkaistaan palaamaan välittömiin sosiaalisiin yhteyksiin pidemmällä paranemisvaiheessa olevien hikikomorien kanssa. Tämä lähestymistapa näyttää hikikomorille konkreettisesti, että tämä ei ole yksin ongelmansa kanssa.


title: Hikikomori

text: Hikikomori-ongelma on hyvin sidonnainen Japanin kulttuuriin. Kotona asutaan pitkään, ja vanhemmilta voi saada taloudellista tukea myös aikuisiällä. Poikkeavaa käytöstä hävetään ja peitellään. Köyhissä perheissä eristäytyminen ei pääse kehittymään alkuvaiheita pidemmälle, koska jos lapsi keskeyttää koulunkäynnin, hänet painostetaan töihin.


title: Hikikomori

text:
Monissa länsimaissa nuoria aletaan rohkaista ja painostaa itsenäistymiseen jo melko aikaisin, eivätkä he yleensä voi jäädä vanhempiensa elätiksi. Myös japanilainen suhtautuminen eristäytymiseen sallii sen edistymisen. Länsimaissa vanhemmat yrittäisivät puhua nuorelle, ja pakottaa hänet ulos huoneesta ja kotoa, ja mahdollisesti järjestää hänelle hoitoa. Japanissa perhe voi sopeutua hikikomorin vaatimuksiin niinkin pitkälle, että jos nuori valtaa keittiön eristäytymisalueekseen, vanhemmat alkavat valmistaa ruokaa retkeilyvälineillä ja saattavat lopulta rakentaa uuden keittiön.
Japanissa on tavallista, että eristäytyneelle tuodaan ruoka ovelle. Muussa tapauksessa hikikomori voi esimerkiksi käydä hakemassa ruokaa jääkaapista muiden nukkuessa. Jos hikikomori asuu omassa asunnossaan, hän käy hakemassa ruokansa todennäköisimmin ympäri vuorokauden auki olevasta kaupasta yöaikaan, kun ihmisiä on vähiten liikkeellä.


title: Hikikomori

text: Vaikka hikikomorit ovatkin nimenomaan japanilainen ilmiö, on myös muualla samantyyppisiä yhteiskunnan normeja rikkovia ryhmiä. Lähinnä vastaavia tapauksia on havaittavissa Etelä-Koreassa, Taiwanissa ja Hongkongissa, joissa on samanlaiset vaativat, suorituspaineita aiheuttavat koulutusjärjestelmät.


title: Hikikomori

text: Hikikomorien oireet eivät ole ainutlaatuisia Japanille tai sen koulutusjärjestelmälle, vaan sopivat hyvin yhteen kliinisen masennuksen kuvauksen kanssa. Masennus voi vaikuttaa sosiaalisuuteen, jos henkilö alkaa uskoa, etteivät muut halua hänen seuraansa. Länsimaissakin koulukiusaaminen ja sosiaalinen paine voivat johtaa masennukseen ja eristäytymiseen, mutta täydellinen eristäytyminen on poikkeuksellista.


title: Hikikomori

text: Suomessa hikikomori-ilmiötä tutkittiin haastatteluin, jotka vuonna 2013 julkaistiin kirjana "Komerot – kadotettujen nuorten tarinoita". Suomessa puhutaan usein "syrjäytyneistä nuorista" tai sanaleikillisesti "hikikomero" eli "hikky".


title: Rinkka

text: Rinkka on selässä kannettava, puusta, muovista tai teräs- tai alumiiniputkesta valmistettu kantokehys, jota tavallisesti – mutta ei välttämättä – täydentävät "rinkkapussi" tai "-pussit", "kantoviillekkeet" sekä "lantiovyö". Sinällään sana "rinkka" tarkoittaa "ainoastaan kantokehystä itseään". Rinkkaa käytetään muun muassa retkeilyssä mukana tarvittavien tarvikkeiden kantamiseen.


title: Rinkka

text: Rinkkojen historia juontaa alkuperäiskansojen esimerkiksi intiaanien kantolaitteisiin. Ne valmistettiin puusta, esimerkiksi pajusta, tai seetrin oksista taivuttamalla ja niihin kiinnitettiin sitoen kuljetettavat pakkaukset. Näissä alkuperäisissä kantolaitteissa kantavana hihnana oli pääsääntöisesti otsahihna, ns. "kolttahihna".


title: Rinkka

text: Rinkkoja on nykyään kahta perustyyppiä: perinteinen ns. putkirinkka ja uudempi anatomic-rinkka (rosna). Rinkkojen kangas on kulutusta kestävää ja vettähylkivää, mutta ei etenkään kuluneena vedenpitävää. Useissa malleissa on nykyään myös kiinteä sadesuoja, joka suojaa kuljetettavia tavaroita ilman erillistä vesitiivistä paketointia.


title: Rinkka

text: Putkirinkoissa rinkka on metallinen tai komposiittimuovinen (yleensä alumiininen) kehikko, johon on kiinnitetty kantojärjestelmä (kantoviillekkeet ja lantiovyö ym.) sekä rinkkapussi. Kehikko on siis erillään rinkkapussista, sen ulkopuolella. Putkirinkan katsotaan toimivan jäykkyytensä vuoksi parhaiten erittäin painavien lastien kuljettamisessa (yli 30 kg). Siitä on erilaisia kehikkomalleja myös pelastustoimintaan, esimerkiksi ihmisten kuljettamiseen. Kahdesta putkirinkasta saa hätätapauksessa mallista riippumatta improvisoitua kelvolliset hätäpaarit.


title: Rinkka

text: Uudempi anatomic-rinkkamalli rakentuu yleensä kahden muokattavan, jäykisteenä toimivan, alumiiniliuskan ympärille integroidusta kantojärjestelmästä, jossa reppuosa ja kantojärjestelmä on yhdistetty. Tämä malli on nykyään yleisin rinkkamalli. Erä-lehti järjesti kilpailun, jossa etsittiin suomenkielistä vastinetta anatomic-rinkalle. Nimiehdotuksista valittiin rosna. Rosna tulee kolttasaamelaisesta "krosna"-sanasta, jolla tarkoitettiin puukehikosta tehtyä kantolaitetta.


title: Rinkka

text: Rinkan merkitys kantovälineenä perustuu ennen kaikkea painon lantiolle ohjaavaan lantiovyöhön, joka on pehmustettu ja usein muotoiltu naisten ja miesten malleissa eri tavoin. Lantiosta paino ohjautuu suoraan jaloille eikä rasita selkää. Osa painosta kannetaan hartioiden yli kulkevilla viillekkeillä eli olkahihnoilla. Joissain rinkoissa olkahihnoja voidaan säätää mukavampaan asentoon ne yhdistävällä rintaremmillä. Olkahihnojen yläpäässä on usein lyhyt hihna, jolla voidaan säätää rinkan etäisyyttä kantajan hartioihin ja tuoda rinkkaa lähemmäs vartalon painopistettä. Lisäksi saatetaan käyttää otsan yli kulkevaa tumppi-nimistä hihnaa, jolla voidaan kantaa rinkan koko paino ja kohdistaa se selkärankaa pitkin alas lantioon ja jalkoihin. Tumppi-hihna on sangen yleinen eri alkuperäiskansojen kantolaitteissa.


title: Rinkka

text: Ihmisen lanteet kestävät painoa olkapäitä paremmin. Lisäksi painon jakautuminen lanteille siirtää rinkan painopistettä lähemmäs ihmisen ruumiin painopistettä ja samalla myös alemmaksi. Tällöin rinkan painopisteen aiheuttama momentti on pienempi rasittaen vähemmän. Myös tasapainon säilyttäminen on helpompaa ja heilurivoima pienempi, kun tukipiste on pääosin lanteilla.


title: Rinkka

text: Hyvässä rinkassa painopistettä voi siirtää tarpeen mukaan, jotta rasituksen jakautumista voidaan vaihdella kehon eri osien kesken. Esimerkiksi rintanauhaa säätämällä voidaan rasitusta siirtää hartioilla eri kohtiin. Rinkka on säädettävä käyttäjälle henkilökohtaisesti.


title: Rinkka

text: Yleisohje rinkkaa pakattaessa on "painopiste lähelle selkää ja ylös", kuten muutenkin kannettaessa tavaroita selässä. Lisäksi on huomioitava tavaroiden saaminen esille tauoilla. Talvella rinkan painopiste kannattaa pakata alemmaksi.


title: Makuualusta

text: Makuualusta, kenttäpatja tai retkipatja on retkeilyssä ja eränkäynnissä käytetty patja, jonka tarkoitus on eristää nukkuva ihminen alustan kylmyydestä ja kosteudesta. Patjaa käytetään yleensä yövyttäessä teltassa tai laavussa. Ohuempien patjojen pehmentävä vaikutus ei yleensä ole merkittävä. Patjojen olennainen ominaisuus on eristekyvyn säilyminen painon alla, sillä makuupussi menee nukkujan alla kasaan eikä eristä kylmyydestä.


title: Makuualusta

text: Solumuovipatja on valmistettu umpisolumuovista, ja se on kevyt, tyypillisesti n. 400 g:n painoinen. Paksuudet vaihtelevat välillä 0,5–1,5 cm. Solumuovipatja kestää kulutusta hyvin, ei ime kosteutta ja on heti käyttövalmis. Yksi 1 cm:n paksuinen patja riittää kesäolosuhteissa, talvella suositellaan kahta patjaa tai vähintään yhtä 1,5 cm:n paksuista patjaa. Umpisolumuovipatja voi olla sileä tai muotoiltu.


title: Makuualusta

text: Ilmatäytteinen patja on toinen suosittu patjatyyppi. Kyseinen patjatyyppi voidaan jakaa itsestään täyttyviin, puhallettaviin ja untuvatäytteellisiin. Suosituimpia ovat itsestään täyttyvät.


title: Makuualusta

text: Itsestään täyttyvät patjat täyttyvät, kun patjan venttiili avataan, jolloin patjan solurakenne imee sisään ilmaa. Patjan täytteenä on avosolumuovia. Patjoihin voi myös puhaltaa ilmaa itse lisätäytteeksi, mutta talvella patjan sisälle hengitysilman mukana menevä kosteus alentaa sen eristävyyttä. Patjaa pakattaessa avataan patjan venttiili, rullataan ilma ulos ja lopuksi venttiili suljetaan uudelleen. Ilmatäytteiset patjat ovat kalliimpia ja painavampia (yli 500 g) kuin umpisolumuoviset mutta myös paksumpina pehmeämpiä, ja ohuimmat niistä saa pakattua paljon pienempään tilaan. Hyvässä ilmatäytteisessä patjassa on myös liukumaton pinta, joka estää nukkujaa valumasta patjalta pois. Ilmatäytteiseen patjaan voi tulla reikä, joten patjan paikkaussarja pitää olla mukana. Talviretkeilyssä on myös hyvä olla umpisolumuovipatja lisäeristävyyden ja vuotovarmistuksen takia.


title: Makuualusta

text: Puhallettavat patjat täytetään puhaltamalla. Mikäli puhallettavassa patjassa ei ole mitään täytettä, se pakkaantuu hyvin ja on kevyt mutta myös eristää heikosti, koska ilma pääsee kiertämään patjan sisällä. Tällaisia patjoja suositellaan kesäkäyttöön. Lisäämällä puhallettavaan patjaan täyteainetta saadaan hyvin eristävä makuualusta, joka on kevyempi kuin itsetäyttyvä. Täyte voi olla keinokuitua tai untuvaa. Untuvatäytteiset patjat ovat erityisen kalliita.


title: Makuualusta

text: Porontalja oli aiemmin retkeilijöiden suosima alusta, mutta se on jäänyt keinomateriaalien jalkoihin.


title: Makuualusta

text: Makuualustat voivat olla täyspitkiä tai painon säästämiseksi 3/4 -mittaisia, jolloin jalkojen alle asetetaan tyhjä reppu ja varavaatteet.


title: Makuualusta

text: Luonnon alustat rakennetaan hätätilanteessa luonnon materiaaleista, kuten havuista.


title: Makuualusta

text: Makuualustakin on käytön jälkeen puhdistettava ja kuivattava seuraavaa käyttöä varten. Ilmatäytteistä patjaa on kaiken lisäksi säilytettävä levitettynä ja venttiili avonaisena ja varottava, etteivät terävät esineet paina patjaa.


title: Makuualusta

text: Rakenteesta riippuen patja on kuljetuksen ajaksi joko kääritty rullalle tai taiteltu pinoon.


title: Makuualusta

text: Luonnon alusta on helpoin tehdä kuusen havuista, joita kasataan muutaman kymmenen senttimetrin korkuinen kasa niin, ettei teräviä oksia ole päällimmäisenä. Muistakin luonnon materiaaleista voi tehdä hätäalustan. Esimerkiksi omien varavaatteiden sisään voi laittaa heinää tai kuivaa sammalta.


title: Jos Verstappen

text: Johannes Franciscus "Jos" Verstappen (s. 4. maaliskuuta 1972 Montfort, Limburg, Alankomaat) on alankomaalainen autourheilija ja uransa päättänyt Formula 1 -kuljettaja. Verstappen on MM-pisteillä laskettuna Alankomaiden kaikkien aikojen toiseksi menestynein F1-kuski poikansa Max Verstappenin jälkeen.


title: Jos Verstappen

text: Verstappen aloitti kartingin 8-vuotiaana ja osallistui kansallisiin kilpailuihin vähän ajan päästä. Hollannin mestaruuden hän voitti 1984 ja 1986. Kartingura jatkui menestyksekkäänä: hän voitti kaksi Euroopan mestaruutta ja kansainvälisiä kisoja vuonna 1989. Vuonna 1991 Verstappen voitti Formula Opel Lotus sarjan mestaruuden. Vuonna 1993 Verstappen voitti Formula 3 Masters sarjan mestaruuden ja seuraavana vuonna hän voitti Saksan F3-sarjan mestaruuden.


title: Jos Verstappen

text: Verstappen ajoi ensimmäisen kerran Formula 1 -autolla, kun Footwork Arrows testasi häntä Gil de Ferranin ja Christian Fittipaldin kanssa Portugalissa. Testi järjestettiin 28. syyskuuta 1993. Kaksi päivää myöhemmin järjestettiin Portugalin Grand Prix samalla radalla. Hänen päivän paras kierrosaikansa oli: 1.14,45, joka oli vain 0,07 sekuntia hitaampi, kuin johtava kuljettaja Derek Warwick. Hän testasi jälleen 30. syyskuuta. Hän oli lähellä ennätystään.


title: Jos Verstappen

text: Testin jälkeen Verstappen otti yhteyttä jokaiseen Formula 1 -talliin, paitsi Ferrarin ja Williamsiin. Lopulta hän siirtyi Benettoniin testikuljettajaksi kaudeksi 1994.


title: Jos Verstappen

text: Testauksen lisäksi Verstappen ajoi kahdessa kilpailussa, koska tallin kisakuljettaja JJ Lehto rikkoi niskanikamansa. Hänen tallikaverinaan ajoi Michael Schumacher. Hän debytoi Brasilian GP:ssä 1994. Kisan aikana hän törmäsi Eddie Irvineen, joka aiheutti onnettomuuksia myös Éric Bernardin ja Martin Brundlen kanssa. Verstappen auto säilyi kuitenkin vahingoitumattomana. Pacificin GP:ssä Verstappen keskeytti. Seuraavassa kisassa Imolassa Lehto oli jälleen kunnossa, mutta myöhemmissä kisoissa hänen esityksensä oli pettymys ja hän joutui lepäämään Kanadan GP:n ajan, kun Verstappen ajoi hänen tilallaan.


title: Jos Verstappen

text: Yksi dramaattisimmista tapahtumista Verstappenilla oli Saksan GP:ssä. Hänen ensimmäisen suunnitellun varikkopysähdyksen aikana oli polttoainetta valunut auton päälle rikkinäisestä polttoaineletkusta. Lopputuloksena Verstappenin auto syttyi ilmiliekkeihin. Verstappen oli avannut pysähdyksen aikana visiiriänsä ja sai lopulta pieniä palovammoja nenäänsä.


title: Jos Verstappen

text: Kauden kohokohta oli Verstappenilla kolmas sija Unkarin GP:ssä, kun Schumacher antoi hänen ohittaa itsensä viimeisellä kierroksella. Toisen kolmannen sijan hän otti Belgian GP:ssä. Verstappen törmäsi Ranskan GP:n harjoituksissa seinään aiheuttaen auton osien lentämisen radalle ja TV -tornin tuhoamisen. Tämän onnettomuuden jälkeen TV-tornit vahvistettiin ja suojattiin.


title: Jos Verstappen

text: Vuonna 1995 Verstappen oli lainannut Simtekin Benettonin tallipäälliköltä Flavio Briatorelta. Vaikka häneltä nähtiin vahvoja esityksiä (mukaan lukien kuudes sija Argentiinan GP:ssä, jossa hänelle sattui huono varikkopysähdys ja vaihdelaatikon hajoaminen). Verstappen ajoi lopulta vain viisi kilpailua tiimin teknisten vaikeuksien vuoksi. Tiimillä oli suuria taloudellisia ongelmia ja se meni konkurssiin Monacon GP:n jälkeen.


title: Jos Verstappen

text: Vuodeksi 1996 hän siirtyi Footworkiin.


title: Jos Verstappen

text: Vuonna 1997 hän vaihtoi taas tiimiä ja siirtyi Tyrrelliin, jossa ei kerännyt yhtäkään pistettä kauden aikana. Vaikka hän lyhyesti viidennellä sijalla, mutta kärsi alitehoisesta moottorista. Verstappenin paras sijoitus oli kahdeksas sateisessa Monacon GP:ssä.


title: Jos Verstappen

text: Vuonna 1998 Benetton testasi jälleen Verstappenia alkuvuoden aikana, mutta tiimi ei palkannut häntä pysyvästi. Hän oli pitkään vapaana kilpailijana. Lopulta hän palasi sarjaan, kun korvasi Jan Magnussenin Ranskan GP:ssä Stewartilla. Auto oli kuitenkin kilpailukelvoton, joten Verstappen ei ajanut edeltäjäänsä paremmin. Seuraavaksi Johnny Herbertin tallikaveriksi Verstappenin tilalle tuli Rubens Barrichello. Verstappen jäi jälleen ilman tiimiä.


title: Jos Verstappen

text: Asiat näyttivät olevan menossa oikeaan suuntaan. Vuoden 1998 lopulla Verstappen testasi Hondan Formula -projektissa. Hän lyöttäytyi yhteen vanhaan Tyrrellin aikaisten ystäviensä Rubert Manwaringin ja Harvey Postlethwaiten kanssa. Honda aikoi testata autoaan vuonna 1999 ja liittyä sarjaan 2000. Testaus meni hyvin, kun Verstappen ajoi Hondalla paremmin, kuin Benettonin ja Williamsin kuljettajat. Hondan operaatio keskeytyi kuitenkin, kun Postlethwaite kuoli sydänkohtaukseen.


title: Jos Verstappen

text: Verstappen ajoi Arrowsia kausina –, jolloin sijoittui pisteille vain kolmesti. Vuoden 2001 Brasilian GP:stä Verstappen muistetaan kolaristaan kilpailua johtaneen Juan Pablo Montoyan kanssa, minkä seurauksena väärin ajoitettu jarrutus aiheutti molempien keskeytyksen (Verstappenin poika koki samankaltaisen tilanteen 17 vuotta myöhemmin samassa osakilpailussa kierroksella ohitetun Esteban Oconin kanssa). Myös kaudelle hän oli allekirjoittanut sopimuksen tallin kanssa ja hänen tallikaverina olisi ajanut Enrique Bernoldi, mutta jostain syystä häntä ei koskaan nähty Arrowsin ratissa kauden 2002 kilpailuissa. Myöhemmin samana vuonna hän melkein allekirjoitti testisopimuksen Sauberin kanssa, mutta hän osoittautui fyysisesti liian suureksi Sauberin autoon, joka oli pienempi kuin edeltäjänsä.


title: Jos Verstappen

text: Hän palasi ohjaamoon vuonna Minardin tiimissä. Hänellä oli kaudella vaikeuksia alitehoisen moottorin kanssa, minkä seurauksena kauden paras tulos oli 9. sija Kanadasta.


title: Jos Verstappen

text: Lopulta Verstappen osallistui urallaan 107 kilpailuun. Hän saavutti kaksi palkintosijaa ja hankki yhteensä 17 MM-pistettä, mikä tekee hänestä parhaan hollantilaisen F1 -kuljettajan siihen mennessä. Nykyään hänen poika Max on menestyneempi kuljettaja.


title: Jos Verstappen

text: F1-uransa jälkeen Verstappen ajoi muun muassa A1GP-formulasarjassa Hollannin joukkueessa voittaen yhden kilpailun sijoittuen pisteissä seitsemänneksi. Hän osallistui vuoden 2008 Le Mansin 24 tunnin ajoon, ja hänen autokuntansa voitti LMP2-luokan. Verstappen osallistui samana vuonna Le Mans Series -sarjan tuhannen kilometrin kilpailuihin, ja hänen autokuntansa voitti sarjassa luokkansa mestaruuden.


title: Jos Verstappen

text: Vuonna 2011 Verstappen pidätettiin kotimaassaan epäiltynä entisen tyttöystävänsä pahoinpitelystä. Vuonna 2008 Verstappen tuomittiin sakkoihin ja ehdonalaiseen entisen vaimonsa uhkailusta, tämän auton renkaiden puhkomisesta ja voimassa olleen lähestymiskiellon rikkomisesta.


title: Jos Verstappen

text: Hänen poikansa Max Verstappen on myös F1-luokan kilpakuljettaja.


title: Teltta

text: Teltta on tukirakenteen ylle pingotetun kankaan (erityisesti telttakangas) muodostama asumus. Telttaa käytetään lähinnä väliaikaisessa majoituksessa ja yöpymisessä luonnossa. Varsinkin retkeilyssä telttaa käytetään paljon. Telttoihin majoitetaan myös katastrofialueen kodittomiksi joutuneita ihmisiä.


title: Teltta

text: Teltan tukirakenne voi muodostua tukikepeistä, kaarista tai monimutkaisemmasta rungosta, jonka ylle pingotetaan telttakangas. Teknisiä ratkaisuja on useita riippuen siitä onko haettu keveyttä, tukevuutta, pystytyksen helppoutta tai jotain muuta ominaisuutta. Yleensä telttana pidetään asumusta, joka kattaa sisustansa sekä yläpuolelta että useimmilta sivuilta. Mikäli tukirakenteet eivät muodosta vapaasti seisovaa telttaa, kangas kiristetään maahan upotettavilla vaarnoilla ( näistä saatetaan joskus käyttää virheellistä nimitystä kiila ) ja naruilla.


title: Teltta

text: Teltassa on yleensä yksi tai useampia kulkuaukkoja, tuuletusaukkoja sekä mahdollisesti valoa läpäiseviä ikkunoita. Aukot ovat yleensä suljettavia, toisinaan kulkuaukon lisäksi voidaan käyttää paremman tuuletuksen sallivaa hyönteisverkkoa. Teltan sisään muodostuvan ja ulkokankaaseen tiivistyvän kosteuden hallitsemiseksi sekä lämmöneristyksen parantamiseksi teltat saattavat olla useampikerroksisia. Telttoja voidaan lämmittää kamiinalla, ilmanvaihto ja tulenarkuus huomioiden, tulenkäyttö teltassa on aiheuttanut useita onnettomuuksia ja johtanut kuolemaan.


title: Teltta

text: Pohjoismaissa valmistetuissa retkeilyteltoissa on tyypillistä, että varsinaisen teltan muodostaa sateenpitävä ulkoteltta ja sisäteltta ripustetaan sen sisälle. Usein ulkotelttaa voidaan käyttää ilman sisätelttaa. Pohjois-amerikkalaisissa teltoissa puolestaan sisäteltta on usein varsinainen teltta ja ulkoteltta voidaan levittää sen päälle sateen uhatessa.


title: Teltta

text: Teltan kulkuaukon tehtävänä on mahdollistaa kulku telttaan ja suojata sisällä olevia ihmisiä ja varusteita. Kulkuaukko koostuu yleensä avattavasta kangasläpästä, joka kiinnitetään nyöreillä tai vetoketjulla. Joissain telttamalleissa oven oma paino riittää pitämään oven aloillaan ja arktisissa olosuhteissa käytetään toisinaan ihmisen kontattavaa lyhyttä tunnelia myrskyovena.


title: Teltta

text: Teltan pystytys riippuu telttamallista. Usein teltan mukana tulee valmistajan ohjeet pystytyksestä.


title: Teltta

text: Jos teltta ei ole vapaastiseisova, se on pystytysvaiheessa kiinnitettävä maahan. Vapaastiseisovatkin teltat on syytä kiinnittää ainakin tuulisilla paikoilla. Teltta ankkuroidaan maahan kiinni kiinnitysnaruilla maahan iskettyihin kiinnitystappeihin eli vaarnoihin. Kiinnitystapit voivat olla metallia tai muovia. Niissä on terävä kärki ja koukku, johon naru sidotaan kiinni. Teltan kiinnitysnarujen toinen pää on kiinteästi telttakankaassa kiinni. Teltan alaosassa voi olla kumisia renkaita, joilla teltan lattia levitetään maahan siten, että se ei liikkuessaan muuta asumuksen muotoa.


title: Teltta

text: Prisman muotoiset harjateltat pystytetään nostamalla teltta tukisalkojen varaan ja kiristämällä päätynarut.


title: Teltta

text: Tunneliteltat pystytetään yleensä kiinnittämällä tuulenpuoleinen pää maahan, kiristämällä kaaret kaaritunneleihin ja nostamalla koko teltta pystyyn vetämällä suojanpuoleisesta päästä.


title: Teltta

text: Puolustusvoimien käyttämä puolijoukkueteltta pystytetään nostamalla teltta joka toisen sivukepin varaan ja kiristämällä tämä neliö, kiristämällä sitten toiset neljä keppiä ja viemällä keskisalko viimeiseksi telttaan. Näin teltta saadaan kireäksi eikä sadevesi muodosta lammikoita katolle.


title: Teltta

text: Huvilateltoissa rakennetaan usein runko kasaan ja nostetaan telttakangas sen päälle.


title: Teltta

text: Purettaessa on syytä muistaa että useimmat telttakeppimallit koostuvat osista, jotka eivät lukitu toisiinsa, joten niitä ei voi vetää kangastunneleista, vaan ne on työnnettävä. Telttakeppejä ei kannata työntää hankeen pystyyn, koska ne jäätyvät kiinni, jolloin ne on kaivettava ulos (koska vetäminen ei toimi). Kuminauhoilla kiinnitettyjen telttakeppien taittaminen kannattaa aloittaa keskeltä, jolloin kuminauha venyy tasaisesti eikä toisesta päästään. Jos kaksi telttakepin osaa on jumiutunut yhteen, ne kannattaa irrottaa tasaisella vedolla, esimerkiksi kyykistymällä, asettamalla keppi polvien taakse, tarttumalla siitä polvien ulkopuolelta ja vetämällä jalkoja levittämällä.


title: Teltta

text: Pakattaessa kannattaa pyrkiä siihen, että teltta on puhdas ja kuiva. Viimeistään retken jälkeen teltta kannattaa kuivattaa huolellisesti. Vaikka retkellä ei olisi satanut, telttaan tiivistyy kosteutta joka yö ulkokankaan sisäpuolelle ja teltan pohjakankaan ulkopuolelle.


title: Teltta

text: Teltan eri osat on syytä säilyttää yhdessä, vaikka ne retkellä kuljetettaisiinkin erillään.


title: Teltta

text: Telttakankaalta toivotaan vedenpitävyyttä ja keveyttä, lisäksi teltan tulisi hengittää. Nykyisissä retkeilyteltoissa telttakangas on vettähylkivää tai vedenpitävää ja hengittävyys järjestetään tuuletusaukoilla. Vedenkestävyyttä kuvataan ns. vesipatsasarvolla (esimerkiksi 4000 mm), joka kertoo kuinka korkeaa vesipatsasta vastaava paine voi kankaan toisella puolella olla ennen kuin vesi alkaa tihkua läpi. Vaikka teltta on harvoin käytössä neljän metrin vesipatsaan alla, tuuli, kuluminen, lika, venyminen, saumat jne. vaikuttavat teltan vedenpitävyyteen. Jos kangas on riittävän vedenpitävää, sen koskemista ei tarvitse varoa, mutta nukkujien luovuttama kosteus tiivistyy sen sisäpinnalle.


title: Teltta

text: Leirintäkäyttöön suunnitellut teltat saattavat olla vedenpitävästä materiaalista, mutta usein myös puuvillakankaasta. Puuvilla pitää sateen ulkopuolella niin kauan kuin se on puhdasta, sen päällä ei ole lammikoita ja siihen ei kosketa. Koskeminen rikkoo pintajännityksen ja kangas alkaa vuotaa tästä kohdasta. Puuvillakangas voi olla myös käsitelty vettä hylkiväksi ja paloa hidastavaksi. Puuvillakankaan etuna on hengittävyys, se ei ole sateettoman yön jälkeen sisältä märkä.


title: Teltta

text: Jos teltta ei pidä sadetta, se tarvitsee sateen ja tuulen suojaksi muovin tai muun katteen, joka kattaa katon pinta-alan ja osittain sivustoja.


title: Teltta

text: Teltassa voi olla kamiina, jolla teltan lämpötilaa voidaan nostaa. Samalla se kuivattaa kosteutta ja lämmössä voi kuivattaa märkiä varusteita. Kamiinan savutorvea varten teltassa on reikä. Reiän reunus on vahvistettu metallirenkaalla, jotta savutorven asettaminen ei repisi telttakangasta ja jotta kuuma savuhormi ei sytyttäisi telttakangasta tuleen. Mikäli kaminassa poltetaan puuta, teltan on hyvä olla palosuojattu, koska kipinät laskeutuvat usein teltan katolle. Kuumuus voi nousta hyvin korkeaksi palavan teltan alla, esimerkiksi rinkan alumiinirungon sulaminen ei ole tavatonta.Huvilateltoissa on kaksi telttaa. Sisempi teltta on tarkoitettu nukkumiseen. Ulompi teltta sisältää oleskelutilan, jossa pohjana on maa. Huvilateltan oleskeluosassa voi olla ikkuna.


title: Teltta

text: Vaellusteltat ovat tavallisesti kaksiosaisia, jolloin niissä on sisempi ja ulompi teltta. Ulompi telttakangas on vettähylkivää. Se estää näin tavaroiden ja vaatteiden kastumisen luonnossa esiintyvien sadekuurojen aikana. Ulompi teltta estää myös tuulen läpipuhaltamisen. Sisempi teltta varmistaa osaltaan sadeveden ulkona pysymistä, ja estää myös teltan ulomman kankaan sisäpintaan helposti tiivistyvän veden tippumista sisällä olevien ihmisten päälle. Ulomman ja sisemmän teltan väliin jää useissa malleissa suojaisa paikka (ns. "apsidi") retkivarusteiden säilytykseen.


title: Teltta

text: Asuntovaunun sivuteltta kiinnitetään asuntovaunun sivuun (ovipuolelle). Teltan katto myötäilee asuntovaunun profiilia. Se on jatke asuntovaunulle.


title: Teltta

text: Sissitelttojen ja puolijoukkuetelttojen kangas on maaston värinen, jotta sitä ei havaittaisi helposti. Havaittavuutta voidaan heikentää naamioinnilla. Puoluejoukkueteltan ja sissiteltan lämmittäminen kaminalla kuitenkin parantaa havaittavuutta pimeänäkölaitteella tai lämpökameralla.


title: Makuupussi

text: Makuupussi eli "makuusäkki" on kankaasta - aiemmin myös nahasta tai poron- tai lampaantaljoista - ommeltu lämpöeristetty säkki, johon ihminen sopii nukkumaan. Tavallisimmin nykyaikainen makuupussi suljetaan vetoketjulla, joskin jotkut ns. ultrakevyet mallit on yhä valmistettu perinteiseen malliin umpinaisiksi. Näin on pyritty rakenteen yksinkertaistamiseen painon säästämiseksi.


title: Makuupussi

text: Makuupusseja on pääsääntöisesti kahta mallia: suorakaiteen muotoinen "peittomakuupussi" ja ns. "muumiopussi", joka suippenee jalkopäätä kohti. Kesäiseen telttailuun sopivissa peittomakuupusseissa on tilaa kääntyillä vapaammin kuin muumiopussissa. Varsinaiseen retkeilyyn tarkoitetut muumiopussit on muotoiltu tyköistuviksi, ja siten ne ovat sekä lämpimämpiä että kevyempiä. Jos makuupusseissa on yhteensopivat vetoketjut, niitä voi yhdistellä suuremmaksi useamman hengen pussiksi.


title: Makuupussi

text: Makuupussissa on myös huppuosa, joka suojaa päätä. Hupussa voi olla kiristysnauhat, jotta lämmönhukka olisi mahdollisimman pieni ja huppu suojaisi hyttysiltä. Kylmempään säähän suunnitelluissa makuupusseissa on myös lämpökaulus, joka kiristetään hartioilta varsinaisen pussiosan lämpöhävikin minimoimiseksi, sekä lämpölista vetoketjun alla.


title: Makuupussi

text: Joissakin makuupusseissa on tasku sisäpuolella. Se on kätevä, koska silloin ei tarvitse tulla yöllä makuupussista ulos esimerkiksi hyttysvoiteen lisäämiseksi kasvoille. Myös yövyttäessä retkeilymajoissa tai vastaavissa paikoissa, jossa on muita tuntemattomia ihmisiä, on tasku kätevä esimerkiksi passille ja rahoille.


title: Makuupussi

text: Makuupussin lämmöneristeenä käytetään untuvia tai synteettisiä kuituja. Eristeaineesta johtuen makuupussin pakkaaminen suojapussiin tehdään sullomalla eikä taittelemalla tai käärimällä rullalle. Tällöin untuvat ja kuidut pysyvät ilmavina ja niiden eristeominaisuudet säilyvät hyvinä.


title: Makuupussi

text: Untuvamakuupussi on teknisesti vaikea ommeltava, koska täyte on irtonaista ja liikkuu pussin sisällä. Kesäpusseissa untuvat tikataan kahden kankaan välisiin lokeroihin, mutta kylmempien lämpötilojen pusseissa sisäkangas on leikattu ulkokangasta pienemmäksi ja kankaiden väliin ommellaan suikaleita, jotka jakavat untuvat omiin lokeroihinsa, niin että missään kohdassa nukkujan ja ulkoilman välissä ei ole pelkästään kangasta.


title: Makuupussi

text: Nukkuja luovuttaa yön aikana merkittäviä määriä kosteutta hikoillessaan, ja vaikka makuupussit yleensä hengittävät hyvin, osa kosteudesta jää makuupussin eristeisiin. Tämän takia makuupussi tulisi tuulettaa joka aamu käytön jälkeen, jos sää sallii. Erityisesti untuva on herkkää kosteudelle, vaikka nykyiset käsittelyt parantavatkin untuvan kosteudensietoa. Arktisissa olosuhteissa on havaittu kosteuden nostavan makuupussin painoa noin 100 g yössä, jos sitä ei tuuleteta käytön jälkeen.


title: Makuupussi

text: EN 13537-standardi määrittelee Euroopassa makuupussien käyttölämpötila-alueen. Lämpötila-alueita on neljä:


title: Makuupussi

text: Mukavan ja alhaisen lämpötilan siirtymäalue ajatellaan tavallisesti parhaaksi ostovinkiksi.


title: Ahkio

text: Ahkio on veneen muotoinen lumessa vedettävä pulkka. Perinteisiä materiaaleja ovat puu ja vaneri. Ahkio voi olla valmistettu esimerkiksi muovista, (polyeteenista), lasikuidusta, hiilikuidusta, kevlarista tai alumiinista.


title: Ahkio

text: Ahkioita on moneen tarkoitukseen:


title: Ahkio

text: Hiihtovaeltajien ahkiot ovat kevyitä ja tilaa niissä on yleensä sen verran, että niihin sopii noin kahden viikon vaelluksen tarvikkeet. Nyrkkisääntönä pidetään, että ahkiolla hiihtäjän tulisi voida vetää kuormaa, joka on bruttopainoltaan puolet hiihtäjän painosta, kun taas rinkalla kantaen vaeltaja pystyy kantamaan mukavasti vain kolmanneksen painostaan. Arktisilla alueilla, kuten pohjois- tai etelänavalla, pidempiä vaelluksia tekevät retkeilijät käyttävät yleensä suurempia ahkiota, joihin mahtuu jopa kolmen kuukauden varusteet ja ruoat. Isoja ahkioita on ollut myös sotilaskäytössä, jolloin niillä on kuljetettu raskasta asetta, kuten konekivääriä varusteineen, muonaa, majoitusvälineitä ja haavoittuneita. Isoa ahkiota hallitsee usean vetäjän lisäksi alamäissä jarrumies erityisellä jarruköydellä.


title: EasyJet

text: easyJet ("EasyJet airline company limited") on halpalentoyhtiö, jonka kotikenttä on Lontoon Lutonin lentokenttä. EasyJet on perustettu vuonna 1995. Aluksi yhtiöllä oli käytössä kaksi GB Airwaysilta liisattua Boeing 737-200 -lentokonetta, ja se lensi vain Lutonin sekä Glasgow’n ja Edinburghin välillä. Vuonna 1998 easyJet osti sveitsiläisen TEA Switzerlandin ja muutti sen nimeksi easyJet Switzerland. Vuonna 2002 yhtiö osti British Airwaysin omistaman Go Fly -halpalentoyhtiön.


title: EasyJet

text: Nykyään EasyJet lentää säännöllisesti yli sataan kohteeseen, jotka sijaitsevat Euroopan eri lentokentillä. Yhtiön perusti kyproksenkreikkalainen Stelios Haji-Ioannou, ja se on listattu Lontoon pörssiin. easyJetin merkittävin kilpailija on irlantilainen Ryanair, ja yhtiön strategia on lentää Euroopan johtaville lentokentille halvalla. Se tarjosi ensimmäisenä brittiläisenä lentoyhtiönä mahdollisuuden ostaa lentolippuja internetistä. Vuonna 2008 easyJetillä lensi yli 44 miljoonaa matkustajaa.


title: EasyJet

text: Yhtiön laivastoon kuuluu kaksi konetyyppiä, Airbus A319 ja Airbus A320. Yhteensä easyJetillä on 217 lentokonetta. easyJetin lentokoneiden keski-ikä on noin kuusi vuotta.


title: EasyJet

text: EasyJet lensi Suomeen marraskuun 2008 alusta lähtien. Päivittäinen reitti Lontoon Gatwickilta Helsinki-Vantaalle ja takaisin lennettiin Airbus A320 -tyyppisellä koneella. Arkisin lennot lennettiin iltaisin ja viikonloppuisin aamupäivisin. Suunnitelmissa oli lisätä vuorotarjontaa kahteen päivittäiseen vuoroon aikaisintaan vuonna 2010. EasyJet lensi helmikuusta 2010 lähtien Helsinki-Vantaalta myös Manchesterin lentoasemalle ja Pariisin Charles de Gaullen kansainväliselle lentoasemalle. Yhtiön Suomen-toiminta päättyi kesällä 2011. Operointi Helsingistä alkoi kuitenkin uudelleen 1. maaliskuuta 2018, kun yhtiö aloitti lennot Berliiniin Airberlinin konkurssin tuoman loven ansiosta.


title: EasyJet

text: EasyJetin arkea kuvaa "Lentokentällä" ("Airline UK") -televisiosarja, jota Suomessa esittää TV Viisi.


title: EasyJet

text: Tammikuussa 2018:


title: EasyJet

text: easyJet:


title: EasyJet

text:
easyJet Switzerland:
easyjetin laivaston keski-ikä on 7,9 vuotta.


title: DVI

text: DVI-liitäntä (Digital Visual Interface) on Digital Display Working Group -yhteenliittymän kehittämä standardi kuvasignaalin siirtämiseksi digitaaliseksi. Liitintä käytetään pääasiassa tietokoneen ja näyttölaitteen välillä. Liitäntä kehitettiin VGA-liittimen seuraajaksi.


title: DVI

text: DVI-I-liitännällä olevaan näytönohjaimeen voi siis liittää myös VGA-monitorin.


title: Virgin Atlantic

text: Virgin Atlantic Airways on brittiläinen lentoyhtiö. Virgin Atlanticin perustajana on Richard Branson, joka tunnetaan myös Virgin Groupin perustajana. Virgin Atlantic on keskittynyt lentämään mantereiden välisiä lentoja Lontoon ja Pohjois-Amerikan, Karibian, Afrikan, Aasian ja Australian välillä. Virgin Atlanticin kotikenttä on Lontoon Heathrow’n lentoasema. Virgin Atlantic operoi myös Lontoon Gatwickista.


title: Virgin Atlantic

text: Lentoyhtiö perustettiin vuonna 1984, kun Branson osti entisen British Atlantic Airwaysin. Toiminta aloitettiin yhdellä lentokoneella, Boeing 747-200:lla, jolla lennettiin Lontoon ja Pohjois-Amerikan väliä. Vuonna 1991 Virgin Atlantic siirtyi käyttämään Lontoon Heathrow'n lentokenttää. Samana vuonna 49 % Virgin Atlanticista myytiin Singapore Airlinesille. Nykyään Virgin Atlantic lentää yhteensä yli 30 kohteeseen.


title: Virgin Atlantic

text: Virgin Atlanticin pahin kilpailija on British Airways.


title: Virgin Atlantic

text: Heinäkuussa 2016:


title: Heinz-Harald Frentzen

text: Heinz-Harald Frentzen (s. 18. toukokuuta 1967 Mönchengladbach, Nordrhein-Westfalen, Länsi-Saksa) on saksalainen autourheilija. Hän ajoi Formula 1 -sarjassa kausilla 1994–2003 ja saavutti kolme voittoa. Hänen uransa paras sijoitus MM-sarjassa oli toinen, minkä hän saavutti kaudella , kun Michael Schumacherin sijoitus hylättiin hänen edeltään. Kaudella Frentzen oli MM-pisteissä kolmas.


title: Heinz-Harald Frentzen

text: Frentzen osallistui urallaan 156:een Formula 1 -kilpailuun vuosina 1994–2003 ja saavutti kolme voittoa, kaksi paalupaikkaa, kuusi kilpailun nopeinta kierrosta ja keräsi 174 MM-pistettä. Hänen paras sijoituksensa MM-sarjassa oli toinen sija vuonna 1997.


title: Heinz-Harald Frentzen

text: Frentzen aloitti F1-uransa vuonna 1994 Sauber-tallissa, joka käytti silloin Mercedeksen moottoreita. Frank Williams vakuuttui Frentzenin taidoista ja tarjosi hänelle paikkaa Williamsilla Ayrton Sennan kuolonkolarin jälkeen. Frentzen kuitenkin päätti jäädä Sauberille ja auttoi tallia selviytymään Karl Wendlingerin vakavaan luokkaantumiseen johtaneesta ulosajosta Monacossa. Seuraavaksi kaudeksi Sauber siirtyi Fordin moottoreihin, ja Frentzen saavutti uransa ensimmäisen palkintosijan, joka oli myös samalla Sauberin ensimmäinen palkintosija, ajamalla maaliin kolmantena Italian GP:ssä. Kaudella 1996 Sauberin luotettavuus ei ollut kohdallaan ja Frentzen joutui keskeyttämään usein. Hän sijoittui neljänneksi Monacon GP:ssa, jossa maaliin selvisi vain kolme kuljettajaan. Frentzen keskeytti kierrosta ennen maalia.


title: Heinz-Harald Frentzen

text: Kaudesta 1997 piti tulla Frentzenin läpimurtokausi, kun hän allekirjoitti sopimuksen Williamsin kanssa. Hän saavuttikin uransa ensimmäisen voiton San Marinon GP:ssa, mutta muuten kausi oli pettymys. Sauber-tallissa vallinneen perheilmapiirin jälkeen Frentzenin elämä Williamsilla oli välillä vaikeaa, etenkin ongelmalliset ystävyyssuhteet Patrick Headin kanssa. Aika-ajoissa Frentzen voitti tallikaverinsa Jacques Villeneuven muutaman kerran, mutta kilpailuissa myös Villeneuve oli usein parempi. Williams menetti Renault'n moottorit seuraavaksi kaudeksi, eikä pystynyt kamppailemaan kärkitalleja vastaan. Frentzenin parhaaksi tulokseksi jäi kolmas sija Australian GP:sta.


title: Heinz-Harald Frentzen

text: Kaudeksi 1999 Frentzen siirtyi Jordan-talliin. Kausi sujui edelliskautta huomattavasti paremmin. Hän saavutti kaksi voittoa ja jäi pisteiden ulkopuolelle vain neljä kertaa. Vasta Malesian GP:n jälkeen Frentzen menetti mahdollisuutensa mestaruuteen. Loppujen lopuksi hän sijoittui kolmanneksi kuljettajien MM-sarjassa.


title: Heinz-Harald Frentzen

text: Kaudet 2000–2003 eivät sujuneet suunnitelmien mukaan. Kaudella 2000 hän jatkoi Jordanilla, mutta tuloksena oli vain kaksi palkintosijoitusta ja vain 11 pistettä kauden lopuksi. Kesken kauden 2001 hän vaihtoi tallia Jordanista Prostiin. Prostilla Frentzen ajoi vain viisi kilpailua, eikä hän saavuttanut yhtään pistettä tallissa. Kauden päätteeksi oli tallinvaihto taas edessä. Tällä kertaa hän siirtyi Arrows-talliin. Kausi 2002 ei sujunut Arrowsilla kovinkaan hyvin. Hän ajoi kahdesti kuudenneksi, mutta talli meni kesken kauden konkurssiin. Frentzen siirtyi Sauber-talliin, jossa hän ajoi kauden 2002 toiseksi viimeisen kilpailun ja lisäksi kauden 2003. Kauden 2003 ainoa suurempi saavutus Frentzeniltä oli Yhdysvaltain GP:n kolmas sija. Kausi jäi Frentzenin F1-uran viimeiseksi.


title: Heinz-Harald Frentzen

text: Frentzen ajoi DTM:ssä kaudet 2004-2006. Kaksi ensimmäistä vuotta sujui Opelin ratissa ja viimeisen kaudensa Frentzen ajoi Audilla. Audin ja Frentzenin tiet erosivat kauden 2006 jälkeen. Frentzen ei voittanut yhtään DTM-kisaa urallaan. Frentzen taisteli kuitenkin palkintopallipaikoista.


title: Heinz-Harald Frentzen

text: * MM-sarjan ulkopuolisen kertaluonteisia kilpailu pidettiin vuonna 2004 kaduilla Shanghaissa.


title: Kamiina

text: Kamiina on pieni, yleensä metallirakenteinen lämmityslaite asuintilojen lämmittämiseen. Kamiina lämmitetään yleensä puilla, mutta on olemassa myös kivihiili-, petroli-, nestekaasu- ja sähkökäyttöisiä malleja. Sotilas- ja retkeilykäyttöön on kehitetty kevyt, siirreltävä kamiina nimeltä "telttakamiina". Kamiinan ominaisuuksiin kuuluvat nopea lämmönluovutus ja pieni lämmönvarauskyky.


title: Kamiina

text: Kamiinan rakenteeseen kuuluvat tulipesä, savuhormi ja tulipesän luukku, lisäksi joissakin malleissa keittotaso tai jalat. Hormin liitäntä on malleittain riippuen kamiinan päältä tai takaa. Materiaali on valurautaa tai teräslevyä tai näiden yhdistelmä. Näkyvät teräspinnat voivat olla emaloituja. Joissakin malleissa tulipesän luukku on lasiaukollinen.


title: Kamiina

text: Pysyvästi hormiin kytketyn kamiinan perinteinen materiaali on valurauta, mutta niitä valmistetaan myös pellistä, vuolukivestä ja keraamisista laatoista.Telttakamiina on kevytrakenteinen, koottava ja helposti siirreltävä kamiina. Kamiinan päällä voi lämmittää kenttäkeittoastiassa eli pakissa vettä tai valmistaa ruokaa.


title: Kamiina

text: Telttakamiinan tulipesä on vaatimaton. Tulen ylläpitämiseksi tarvitaan kipinämikoksi kutsuttu tulivahti, joka lisää kamiinaan puita ja valvoo, etteivät esimerkiksi teltassa kuivatettavat vaatteet tai teltta itse syty palamaan kamiinan hormista lentävistä kipinöistä. Käytön jälkeen kamiina tyhjennetään tuhkasta sen jäähdyttyä ja savupiipun putket nuohotaan esimerkiksi havunoksalla, jottei hormiin jää seuraavassa lämmityksessä teltan katolle kipinöinä lentävää nokea.


title: US Airways

text: US Airways (aiemmin USAir) oli yhdysvaltalainen lentoyhtiö, joka perustettiin vuonna 1937. Se oli seitsemänneksi suurin lentoyhtiö Yhdysvalloissa. US Airwaysillä oli 338 lentokonetta ja se lensi 193 kohteeseen Pohjois-Amerikkaan, Keski-Amerikkaan, Karibiaan ja Eurooppaan. Lentoyhtiöstä tuli Star Alliancen jäsen vuonna 2004.


title: US Airways

text: American Airlines osti yhtiön vuonna 2013, ja ne yhdistyivät 9. joulukuuta 2013. Osana yhdistymisprosessia US Airways erosi Star Alliancesta 30. maaliskuuta 2014 ja liittyi oneworldin liitännäisjäseneksi seuraavana päivänä.


title: US Airways

text: Viimeinen lento US Airwaysin tunnuksilla lennettiin Philadeplhiasta Charlotteen 16. lokakuuta 2015. Sen jälkeen US Airways -nimi poistui virallisesti käytöstä.


title: US Airways

text: USAirin (US Airways) lento 1493 joutui onnettomuuteen 1. helmikuuta 1991, kun lennonjohtaja Robin Wascher oli johtanut noin neljää eri konetta, ja antanut vahingossa USAirin lennolle luvan laskeutua samalle kiitotielle, jossa odotti SkyWestin lento 5569. USAirin koneessa kuoli 22 ja jäi eloonjääneitä 67, kun taas SkyWestin koneen kaikki 12 kuoli.


title: US Airways

text: US Airwaysin lento 1549 joutui onnettomuuteen 15. tammikuuta 2009, kun lentoonnoustessaan osui lintuparveen. Lennon lentäjä Chesley Sullenberger, lempinimeltään Sully, tajusi ettei kykenesi palaamaan lentokentälle, joten hän teki pakkolaskun Hudson-jokeen. Kaikki 155 ihmistä selviytyivät turmasta.


title: US Airways

text: USAirin lento 1016 putosi mikropurkauksen takia metsään, liukui maantielle ja törmäsi taloon. Koneessa olleista 57 ihmisestä 37 kuoli ja 20 selvisi. Kone oli Douglas DC-9-30.


title: US Airways

text: US Airwaysin laivastoon kuului niin Boeingin kuin Airbusinkin lentokoneita. Yhtiön laivastoon kuului elokuussa 2013 seuraavat koneet:


title: Peter Lorre

text: Peter Lorre, oikealta nimeltään László Löwenstein (26. kesäkuuta 1904 Rosenberg, Itävalta-Unkari – 23. maaliskuuta 1964 Los Angeles, Kalifornia, Yhdysvallat) oli unkarilainen näyttelijä, joka esiintyi saksalaisissa ja yhdysvaltalaisissa elokuvissa. Hänet muistetaan etenkin konnaroolien persoonallisena esittäjänä.


title: Peter Lorre

text: László Löwenstein syntyi juutalaiseen perheeseen Rosenbergissä Itävalta-Unkarissa (nyk. Ružomberok, Slovakia). Hän aloitti näyttelijänuransa Wienissä ja kiersi useita vuosia Saksan, Itävallan ja Sveitsin näyttämöitä. 1920-luvun lopulla Lorre asettui Berliiniin, jossa hän teki yhteistyötä näytelmäkirjailija Bertolt Brechtin kanssa. Psykopaattisen lastenmurhaajan rooli Fritz Langin elokuvassa "M – kaupunki etsii murhaajaa" ("M", 1931) merkitsi läpimurtoa 27-vuotiaan Lorren uralla ja avasi hänelle uran elokuvanäyttelijänä.


title: Peter Lorre

text: Vuonna 1933 natsit nousivat valtaan Saksassa, ja juutalainen Lorre lähti maanpakoon. Hän asui ensin Pariisissa ja sitten Lontoossa, jossa näytteli Alfred Hitchcockin elokuvissa "Mies joka tiesi liikaa" ("The Man Who Knew Too Much", 1934 ja "Salainen asiamies" ("The Secret Agent", 1936). 1930-luvun lopulla Lorre siirtyi Hollywoodiin. Hän ajautui nopeasti jännitys- ja kauhuelokuvien vakiokasvoksi ja esitti tavallisesti kieroja ja rikollisia sekä enemmän tai vähemmän mielipuolisia hahmoja. Lorren kuuluisimpia yhdysvaltalaisia elokuvia ovat John Hustonin "Maltan haukka" ("The Maltese Falcon", 1941) ja Michael Curtizin "Casablanca" (1942), joissa kummassakin hän on tyypillisessä lipevän ulkomaalaisen konnan roolissa ja molempien pääosassa oli Humphrey Bogart.


title: Peter Lorre

text: Toisen maailmansodan jälkeen Lorren ura lähti laskuun, ja hän näytteli lähinnä B-elokuvissa sekä televisiossa. Lorren persoonallinen ulkonäkö ja esiintymistapa sekä jäljittelemätön ääni tekivät hänestä imitaattoreiden suuren suosikin, ja monissa myöhäisemmissä elokuvissaan hän parodioi omaa kauhu- ja rikosfilmeissä syntynyttä imagoaan. 1950-luvun alussa Lorre vieraili Saksassa ja ohjasi siellä ainoaksi jääneen elokuvansa "Kadotettu" ("Der Verlorene", 1951), joka käsitteli natsiajan syyllisyyden taakkaa ja jossa Lorre myös näytteli pääosan. Elokuva ei ollut kaupallinen menestys, mutta on myöhemmin saanut kriitikoilta ylistystä yhtenä film noir -tyylin mestariteoksista.


title: Peter Lorre

text: Peter Lorre oli 59-vuotias, kun hän vuonna 1964 kuoli halvaukseen.


title: Glagoliittinen kirjaimisto

text: Glagoliittinen kirjaimisto eli glagolitsa on vanhin tunnettu slaavilainen kirjaimisto. Pyhä Kyrillos (827-869) ja Pyhä Methodius (826-885) loivat glagoliittisen kirjaimiston vuonna 855 tai vuosien 862-863 paikkeilla muun muassa Raamatun kääntämiseksi slaavilaisille kielille.


title: Glagoliittinen kirjaimisto

text: Nykyisestä kyrillisestä merkistöstä käytetään nimityksiä "alfavit" tai "azbuka", joista jälkimmäinen viittaa kahteen ensimmäiseen glagoliittiseen kirjainmerkkiin ("az" ja "buky").


title: Filippo Inzaghi

text: Filippo "Pippo" Inzaghi (s. 9. elokuuta 1973 Piacenza, Italia) on italialainen valmentaja ja entinen jalkapalloilija. Myös hänen veljensä Simone on entinen jalkapalloilija.


title: Filippo Inzaghi

text: Inzaghi aloitti ammattilaisuransa vuonna 1991 kotikaupunkinsa seurassa, Serie B:n Piacenza Calciossa. Peliaika oli kuitenkin kortilla, ja hän siirtyi yhden kauden jälkeen sarjatasoa alemmas, Serie C1:n Leffeen. Leffe-kauden päätteeksi Inzaghi palasi Serie B:hen, tällä kertaa Hellas Veronaan, ja sieltä pian takaisin Piacenzaan. Kausi 1995–1996 oli hänen ensimmäisensä korkeimmalla sarjatasolla. Ensimmäinψen Serie A -joukkue oli Parma FC. "Pippo" ei tehnyt läpimurtoaan Parmassa, vaan siirtyi Atalantaan. 24 liigamaalia ja maalikuninkuus debyyttikaudella Atalantassa nostivat hänet maansa parhaiden hyökkääjien joukkoon.


title: Filippo Inzaghi

text: Juventus FC osti huippuvireisen kärkipelaajan itselleen. Inzaghi muodosti uudessa joukkueessa vaarallisen hyökkäysparin Alessandro Del Pieron ja Zinedine Zidanen kanssa. Inzaghi pelasi neljä kautta Juventuksessa, jonka aikana hän voitti Scudetton ensimmäisellä kaudellaan Juventuksessa. Serie A:ssa Inzaghi oli varsin tehokas maalinteossa kolmen kauden ajan tehden parhaimmillaan 18 maalia. Mestarien liigassa hän oli parhaimmillaan kaudella 1999–2000, jolloin Inzaghi teki 10 maalia 8 ottelussa. Viimeisellä kaudellaan Juventuksessa hän pelasi 28 ottelua ja päätti hakea uutta nostetta uralleen, kun Juventus alkoi suosia enemmän ranskalaishyökkääjää David Trezeguetia.


title: Filippo Inzaghi

text: Vuonna 2001 Inzaghi siirtyi AC Milaniin, jossa hän on saavuttanut suurimman osan menestyksestään. Saavuttuaan Milaniin Inzaghi kärsi polvivammaa alkukauden ja tuli mukaan kauden puolessa välissä, jolloin hän muodosti vaarallisen kärkiparin Andri Ševtšenkon kanssa. Seuraava kausi menikin Milanin kannalta todella vakuuttavasti heidän voitettua muun muassa Mestarien liigan lisäksi Serie A -mestaruuden kahden kauden sisällä. Inzaghin kannalta kausi 2002–2003 meni hyvin, mutta seuraavat kaudet erityisesti 2003–2004 ja 2004–2005 olivat rikkonaisia loukkaantumisten vuoksi. Sittemmin hän on kyennyt pelaamaan noin 20 liigaottelua kautta kohden.


title: Filippo Inzaghi

text: 15. maaliskuuta 2009 Inzaghi teki uransa 300 maalin AC Sienaa vastaan pelatussa ottelussa. Toukokuussa 2012 Inzaghi ilmoitti lopettavansa uransa Milanissa kauden jälkeen.


title: Filippo Inzaghi

text: Italian maajoukkueessa Inzaghi on pelannut 57 ottelua ja tehnyt niissä 25 maalia. Hän edusti Italiaa MM-kisoissa 1998, 2002 ja 2006, joista viimeksi mainitun Italia voitti. Maajoukkuedebyyttinsä hän teki kesäkuussa 1997 Brasiliaa vastaan pelatussa ottelussa.Päätettyään uransa kauteen 2011–2012 Inzaghi siirtyi heinäkuussa 2012 AC Milanin nuorten joukkueen valmentajaksi vuoteen 2014 asti ulottuvalla sopimuksella. Kesäkuun alussa 2014 Milan tiedotti, että Inzaghista tulee seuran edustusjoukkueen uusi päävalmentaja kaksivuotisella sopimuksella. Inzaghi ei onnistunut päävalmentajana nostamaan Milania takaisin Serie A:n kärkikahinoihin, vaan joukkue jatkoi alavireisiä esityksiään. Liigassa sijoitus oli vasta 10:s ja europelipaikat jäivät toista kautta perättäin Milanille haaveeksi. Kesäkuun alussa 2015 seurajohto ilmoitti, ettei Pippo Inzaghi jatka seuran päävalmentajana.


title: Filippo Inzaghi

text: Kesäkuussa 2016 Inzaghista tuli Lega Prossa pelanneen Venezian päävalmentaja. Kausi päättyi Venezian osalta Lega Pron menestykseen ja nousuun Serie B:hen. Kaudella 2017/18 Inzaghi luotsasi Venezian sensaatiomaisesti Serie B:ssä viidenneksi ja nousukarsintoihin, joissa joukkue kuitenkin hävisi US Città di Palermolle.


title: Filippo Inzaghi

text: Kesäkuussa 2018 Inzaghista tuli Serie A -seura Bolognan päävalmentaja. Inzaghin pesti päättyi potkuihin tammikuun lopulla 2019, kun vain kaksi ottelua voittanut seura oli juuttunut Serie A:ssa sijalle 18.


title: Matkailuauto

text: Matkailuauto eli asuntoauto on auto, johon on rakennettu tila asumista varten. Matkailuautot on yleensä tarkoitettu lyhytaikaiseen asumiseen retkien ja matkojen aikana, jolloin ne toimivat vaihtoehtona hotelleille, teltoille tai asuntovaunuille.


title: Matkailuauto

text: Suomen lainsäädännössä matkailuauto on juridisesti luettu omaksi ajoneuvolajikseen vasta vuonna 2002 voimaan tulleessa ajoneuvolaissa (11.12.2002/1090). Matkailukäyttöön rakennetut autot luettiin aiemmin erikoisautoihin.


title: Matkailuauto

text: Matkailuautojen historia alkoi Yhdysvalloista, jossa autoistuminen 1900-luvulla toi mukanaan auton monipuolisen käytön myös pitkän matkan lomamatkailussa ja tilapäisessä asumisessa. 1920-luvulla alettiin rakentaa kotitekoisia, yksittäisiä matkailuvaunuja ja -autoja. Toisen maailmansodan aikana sellaisia kehitettiin sotilaskäyttöön tilapäisiksi ja liikkuviksi majoitustiloiksi. Sodan jälkeen highway-verkoston parantuessa ja amerikkalaisten vapaa-ajan lisääntyessä "recreational vehicle" (RV) alkoi lyödä itsensä läpi vedettävien matkailuvaunujen ja telttamatkailun ohella. Matkailuautot olivat suosittuja etenkin läntisissä osavaltioissa, joissa ei vielä ollut yhtä paljon motelleja kuin idässä. Eläkeläiset saattoivat myydä talonsa ja ostaa tilalle Winnebago-matkailuauton, joita alettiin valmistaa Iowassa 1950-luvun lopulla. Osaltaan kiinnostusta matkailuautoiluun lisäsi Nobel-kirjailija John Steinbeckin romaani "Matka Charleyn kanssa" (1962), joka pohjautui hänen ja villakoira Charleyn Amerikan-kierrokseen lava-auton pohjalle rakennetulla ”Rocinante”-matkailuautolla.


title: Matkailuauto

text: Nykyisinkin matkailuautojen innokkaimpia käyttäjiä sekä Yhdysvalloissa että Euroopassa ovat eläkeläispariskunnat.


title: Matkailuauto

text: Tarkkoja tietoja siitä, milloin Suomeen tuotiin ensimmäiset varsinaiset matkailuautot, ei ole. Vuonna 1949 esitellyistä länsisaksalaisista Volkswagen Transporter -pakettiautoista rakennetut matkailuautot, joiden valmistuksen aloitti jo vuonna 1951 saksalainen Westfalia-yhtiö, tulivat suosituiksi Keski-Euroopassa. Suomessa niiden hinta nousi autoveron vuoksi hyvin korkeaksi, ja niitä tuli maahan ilmeisesti vain yksittäiskappaleina. Käsistään kätevät rakensivat varhaisia matkailuautoja vanhoista umpikuorma-autoista, kirjasto-, myymälä- ja pankkiautoista. Käytöstä poistetut linja-autot olivat 1950- ja 1960-luvuilla yleensä niin loppuun kuluneita, ettei niiden uusiokäyttö ollut enää mielekästä.


title: Matkailuauto

text: Käytöstä poistetun linja-auton muuttaminen matkailuautoksi oli yleistä varsinkin 1970- ja 1980-luvuilla. Tuolloin monet liikennöitsijät saattoivat kalustoaan uudistaessaan myydä pois paljon sellaisia autoja, joilla oli teknistä käyttöikää jäljellä vielä useita vuosia. Näin matkailuauton tarvitsijalla oli mahdollisuus hankkia edullisesti auto, jonka muokkaamisessa uuteen käyttöön hän saattoi toteuttaa omia ideoitaan miltei rajattomasti. Rakentajien suosiossa olivat maaseutuautot, joissa oli sopivampi kori ja suurempi matkanopeus kuin kaupunkiautoissa. Linja-autojen koon kasvu ja niiden muuttuminen teknisesti monimutkaisemmiksi ovat osaltaan vähentäneet niiden jälkikäyttöä matkailuautoina, ja nykyisin vanhat linja-autot päätyvät enimmäkseen romutettaviksi.


title: Matkailuauto

text: Ensimmäinen suomalainen matkailuautojen valmistaja oli Järvenpäässä toiminut Matkaaja, joka rakensi ensimmäiset autonsa suuren Volkswagen LT -pakettiauton alustalle vuonna 1984. Solifer-matkailuvaunujen valmistaja Oy Lohja Ab ei ryhtynyt valmistamaan omia autoja, vaan aloitti yhteistyön saksalainen Hymer-tehtaan kanssa. Hymer-matkailuautot myytiin Suomessa Solifer-nimisinä ja tilaajan jälki näkyi selvästi auton sisustuksessa. Ulkomaisten matkailuautojen säännöllinen tuonti Suomeen alkoi 1980-luvun lopulla. Muun muassa Ruotsissa 1980-luvulla suosituiksi tulleet camper-tyyppiset matkailuautot, joissa erillinen irrotettava matkailukori nostettiin avolavapakettiauton takaosan päälle, jäivät Suomessa korkean autoveron vuoksi erittäin harvalukuisiksi.


title: Matkailuauto

text: Vuonna 2013 Suomessa rekisteröitiin 1 161 uutta matkailuautoa, ja vuoden lopussa niitä oli rekisterissä 49 998 kappaletta. Matkailuautot ja -vaunut yhteen laskien Suomessa oli tuolloin yhteensä 117 560 matkailuajoneuvoa.


title: Matkailuauto

text:
Euroopassa useimmat tehdasvalmisteiset matkailuautot rakennetaan suurten autotehtaiden pakettiautomallien pohjalle. Tällöin niiden hinnat saadaan laskettua paljon pienemmiksi, kun koko autoa ei tarvitse rakentaa tyhjästä yksinomaan matkailukäyttöä varten. Koritehtaat tilaavat vain autojen rungot autotehtailta, ja rakentavat niiden päälle erimallisia asunto-osia. Useimmat matkailuautot pyritään tekemään kevytrakenteisiksi, jotta ne olisivat paitsi taloudellisempia, myös suuremman ostajakunnan saatavilla, sillä Suomessa henkilöauton kuljettamiseen oikeuttava B-luokan ajokortti riittää vain ajoneuvoihin, joiden kokonaismassa on enimmillään 3 500 kiloa. Koska auton runko on jo melko painava, matkailuautojen korirakenteet ja kaapistot ovatkin hyvin kevytrakenteiset. Suurimmat ja kalleimmat mallit painavat kuitenkin useampia tonneja, mutta vaativat kuljettajaltaan vähintään C1-luokan kuorma-autokortin. Alle 3 500 kiloa painavilla matkailuautoilla on joko 80 km/h tai 100 km/h nopeusrajoitus, joka riippuu auton varusteista. 100 km/h rajoitukseen vaaditaan vähintään kuljettajan turvatyyny, ABS-jarrut ja turvavyöt jokaisella istumapaikalla.
Matkailuautossa tulee Suomen ajoneuvolain mukaan olla istuimia ja pöytä, makuupaikkoja, keittomahdollisuus ja säilytystiloja, jotta ajoneuvo voidaan rekisteröidä M1-luokan ajoneuvoverosta vapautetuksi matkailuautoksi. Istuimet ja pöytä saavat olla sellaiset, että niiden osia irrottamalla ja asentamalla toisella tavalla voidaan muodostaa makuupaikkoja. Pääsääntöisesti tehdasvalmisteisiin matkailuautoihin on rakennettu nestekaasujärjestelmä ja kaasua käytetään kaasuliedessä, sisätilojen lämmityksessä sekä jääkaapin energialähteenä. Usein laitteet voivat käyttää sähköverkon 230 V:n jännitettä kaasun sijasta, kun matkailuauto on parkissa ja kytkettynä liitosjohdolla sähköverkkoon.


title: Matkailuauto

text: Useimmissa autoissa on näiden lisäksi paljon muitakin varusteita, kuten asunto-osan erillinen lämmitys, jääkaappi/pakastin, tiskiallas ja juokseva vesi, WC ja suihku, takatalli polkupyörälle tai mopolle sekä kalliimmissa malleissa myös lattialämmitys, televisio digisovittimella, satelliittivastaanotin, ulkoseinän markiisi ja erillinen asunto-osan ilmastointi. Satojatuhansia maksavissa luksusmalleissa ovat asumisolosuhteet kuin normaalissakin asunnossa. Niissä saattaa olla kiviset keittiötasot, sähköuuni, pesukone, oma generaattori sekä ylelliset tilat ja sisustusmateriaalit tai vaikkapa pieni auto takatallissa. Matkailuautojen yleisin väri on ollut valkoinen, mutta nykyään myös muut värit ovat saaneet suosiota. Lähes kaikki matkailuautot Suomessa ovat dieselkäyttöisiä ja manuaalivaihteisia. Automaattivaihteisto on teknisen kehityksen myötä muuttunut halutummaksi, mutta lisähinta rajoittaa yleistymistä.


title: Matkailuauto

text: "Alkovimalli" on yleisin matkailuautotyyppi ja helpoimmin tunnistettava, sillä sen tehdasvalmisteisen pakettiauton ohjaamon päälle on kiinteäksi makuutilaksi rakennettu nukkumatila, alkovi. Kun makuutiloja on siirretty ohjaamon päälle, on matkailuauton asuintiloja voitu suunnitella siten, että niitä voidaan käyttää leiriytymisen aikana enemmän oleskeluun. Alkovimallin huonoja puolia ovat suurempi polttoaineen kulutus johtuen suuremmasta ilmanvastuksesta. Alkovimalli on kuitenkin säilyttänyt asemansa vuosien saatossa johtuen edullisemmista valmistuskustannuksesta.


title: Matkailuauto

text: 2000-luvulla yleistynyt "puoli-integroitu" matkailuauto muistuttaa ulkonäöltään alkovimallia. Rakenteeltaan puoli-integroitu matkailuauto on rakennettu myös tehdasvalmisteisen pakettiauton ohjaamo-osan jatkeeksi. Erona alkovimalliin on paljon matalampi alkovi, joka toimii joko säilytystilana tai vaihtoehtoisesti tilaan on rakennettu alas laskettava sänkymekanismi. Yön tai leiritymisen ajaksi sänky lasketaan ohjaamon istuinten päälle, jolloin nukkumatila ei päiväkäyttöä ajatellen vie tilaa oleskelulta. Matkustamisen ajaksi sänky taas nostetaan yläasentoon, jotta ohjaamon tilat ovat käytettävissä. Puoli-integroitu alkovi on matalampi ja näin ollen virtaviivaisempi pienentäen ilmanvastusta ja saaden auton ajo-ominaisuuksiltaan ketterämmäksi.


title: Matkailuauto

text: "Integroitu" matkailuauto on rakennettu tehdasvalmisteisen pakettiauton (suurimmissa malleissa kuorma-auton) rungon ja tekniikan päälle. Näin ohjaamo on osa asuin- ja oleskelutilaa antaen enemmän väljyyttä asuintiloihin, eikä ohjaamon ja asuintilojen välissä ole selvästi erottuvaa rajaa kuten malleissa, missä auton ohjaamon runko säilytetään osana asuntoautoa. Matkailuauto on sisältä ja ulkoa yhtenäinen kokonaisuus. Etuna ovat ajaessa parempi näkyvyys isommista ikkunoista sekä tilavammat sisätilat ohjaamon ollessa osana oleskelutilaa. Integroitujen huonona puolena on huomattavasti korkeammat valmistuskustannukset, joka nostaa auton hintaa.


title: Matkailuauto

text: Pienin ja ketterin matkailuautotyyppi on "retkeilyauto", eli isohko pakettiauto, jonka kuormatila on muutettu sisäpuolelta asunto-osaksi, mutta joka ulkoapäin muistuttaa enemmän pakettiautoa. Retkeilyautot ovat hieman huomaamattomampia liikenteessä kuin edellä mainitut matkailuautot, mutta sisältävät lähes samat varusteet. Retkeilyautojen huono puoli ovat asuinosan peltiset ohuehkot seinät, mikä taas rajoittaa eristeen määrää seinän välissä. Täten retkeilyautot sopivat paremmin kesäkauden käyttöön lämmitystä ja asuinosan lämmön ylläpitämistä ajatellen. Myös pienet sisätilat verrattuna matkailuautoihin saattavat tuottaa ongelmia, vaikka ne yleensä ovatkin kahdelle hengelle riittävät. Etuja retkeilyautossa asuntoautoihin verrattuna ovat pienet ulkomitat, edullinen hinta, ketteryys kaupunkiajossa ja pieni kulutus. Retkeilyautojen suosio on ollut kasvussa 2010-luvulla.


title: Matkailuauto

text: Jotkut ihmiset eivät pidä tehdasvalmisteisista matkailuautoista tai kokevat ne liian kalliiksi tai riittämättömiksi, jolloin he rakentavat itse omat autonsa. Useimmat omavalmisteiset matkailuautot tehdään vanhempiin pakettiautoihin, kuorma-autoihin tai linja-autoihin. Monien orkestereiden ”keikkabussit” tai motocross-tallien kuljetusautot ovatkin tosiasiassa matkailuautoja, vaikka ovatkin kooltaan jopa 12 metriä pitkiä. Suomen melko vapaa lainsäädäntö yli 6 000 kiloa painavien autojen suhteen antaa rakentajille mahdollisuudet monenlaisiin ratkaisuihin, joihin kuuluvat esimerkiksi sauna, henkilöauton kuljetusmahdollisuus, nukkumapaikat jopa yhdeksälle, täysin varusteltu keittiö ja muita haluttuja varusteita. Suurimmat matkailuautoprojektit perustuvat kaksikerroksisille nivellinja-autoille, mitä suuremmaksi ei juuri lainsäädännön rajoissa päästä.


title: Matkailuauto

text: Ajoneuvo voidaan rekisteröidä Suomessa autoverovapaaksi matkailuajoneuvoksi mikäli mm. seuraavat ehdot pätevät:


title: Matkailuvaunu

text: Matkailuvaunu eli asuntovaunu on ajoneuvon perässä vedettävää perävaunua, joka on tarkoitettu tilapäistä asumista varten. Leikillisesti matkailuvaunua kutsutaan myös karavaaniksi ja sen käyttäjiä ”karavaanareiksi”. Sanat tulevat brittienglannin matkailuvaunua tarkoittavasta sanasta "caravan", joka on otettu myös Suomen matkailuvaunujärjestö SF-Caravanin nimeen.


title: Matkailuvaunu

text: Yleisemmin asuntovaunulla takoitetaan vaunua, joka on tarkoitettu pysyvästi sijoitettavaksi. Ne voidaan kytkeä kiinteästi vesijärjestelmiin ja sähköverkkoon. Asuntovaunussa on pyörät ja vetoaisa lyhyitä siirtoja varten, mutta niitä ei ole tarkoitettu vedettäväksi pitkiä matkoja. Pitempiä matkoja siirrettäessä asuntovaunu (tai talovaunu) kuljetetaan kuorma-auton lavalla. Liikuteltavana se ei kuitenkaan välttämättä tarvitse rakennuslupaa ja on täten vaihtoehto kiinteästi rakennetulle lomamökille.


title: Matkailuvaunu

text: Matkailuvaunussa on yleensä keittiö sekä oleskelu- ja makuutila. Pienissä vaunuissa nämä on yleensä yhdistetty, mutta tilavammissa vaunuissa makuutila on toisinaan erotettu oleskelu/keittiötilasta Useimmissa vaunuissa oleskelutilan sohvat ja pöydät voidaan muuttaa vuoteiksi.


title: Matkailuvaunu

text: Ensimmäiset suomalaiset matkailuvaunut tehtiin vuonna 1949 Seinäjoella, ja rakentajana oli autokoritehdas Penko Oy. Vaunuja tehtiin kymmenen kappaletta, joten kyse oli pienimuotoisesta sarjatuotannosta. Vaunun omapaino oli noin 400 kg, ja se oli suunniteltu siten, että se sopi Volkswagen Kuplan vedettäväksi. Vaunun kantava rakenne oli hitsattu kulmaraudasta, sen seinät oli tehty vanerista ja katto oli päällystetty tervapahvilla. Vaunussa oli pystysuora etuseinä ja kolme ikkunaa, ja sen sisällä oli varusteina nestekaasulla toimiva valurautaliesi, penkit vuoteiden pohjiksi ja useita komeroita.


title: Matkailuvaunu

text: Sarjatuotantona matkailuvaunuja valmisti ensimmäisenä taksiautoilija Onni Mäkivirta Punkalaitumella. Mäkivirran rakentamia OM-vaunuja valmistui vuosina 1962–1967 noin 400 kappaletta. Mäkivirta kehitti koko ajan vaunujensa rakennetta, ja ne osoittautuivat lopulta niin kestäviksi, että niitä on nähty käytössä vielä vuosikymmeniä myöhemmin. Vuonna 1962 alkoi myös ulkomaisten matkailuvaunujen tuonti Suomeen; kyseessä olivat brittiläiset Sprite-vaunut.


title: Matkailuvaunu

text: Erilaisten raaka-aineiden maahantuojana ja pankkiiriliikkeenä tunnettu Kauppahuone Bensow laajensi 1960-luvulla toimintaansa muun muassa mopojen, öljylämmittimien sekä polkupyörien lamppujen ja dynamojen valmistukseen. Yleisökilpailun tuloksena tuotteiden nimeksi otettiin Solifer. Vuonna 1964 Bensow rakensi matkailuvaunun prototyypin, ja vuodenvaihteessa 1965–1966 valmistui Bensowin tehtaalle Helsingin Herttoniemeen matkailuvaunujen kokoonpanolinja. Toiseksi merkittäväksi suomalaiseksi matkailuvaunumerkiksi tuli Matkaaja, jonka valmistus alkoi Helsingin maalaiskunnan Korsossa vuonna 1967. Edellisiä hieman pienemmäksi vaunuvalmistajaksi muodostui Teuvalla Pohjanmaalla vuonna 1974 perustettu Kafi Oy. Näiden lisäksi Suomessa on varsinkin 1960- ja 1970-luvuilla toiminut useita pienempiä matkailuvaunujen valmistajia, ja vaunumerkkejä ovat olleet muiden muassa Ekerina, Matkamaja ja Matka-Mökki: Bensowin valmistamia Solifer-vaunuja markkinoitiin eri myyntikanavien kautta myös Jupiter- ja Goldie-nimillä. Matkailuvaunujen tuotekehittelyssä tärkeimmäksi kehittämiskohteeksi tuli alusta lähtien mahdollisuus vaunujen ympärivuotiseen käyttöön, ja myynnissä suuntauduttiin kotimaan lisäksi heti myös vientimarkkinoille. 1990-luvun alun laman vuoksi matkailuvaunujen myynti Suomessa romahti, Kafi- ja Matkaaja-vaunujen valmistus lopetettiin ja ainoaksi suomalaiseksi matkailuvaunumerkiksi jäi Solifer.


title: Matkailuvaunu

text: Vuonna 1969 Suomessa oli rekisterissä 2 194 matkailuvaunua. Vuoden 1983 lopussa Suomessa rekisterissä olleet 27 945 matkailuvaunua edustivat 75 eri merkkiä,joista 60 ei ollut enää tuotannossa saman vuosikymmenen päättyessä. Huippuvuonna 1989 Suomessa myytiin liki 7 200 uutta matkailuvaunua. Vuonna 2013 Suomessa rekisteröitiin 758 uutta matkailuvaunua, ja vuoden päättyessä vaunuja oli rekisterissä 67 562 kappaletta. Matkailuvaunut ja -autot yhteen laskettuna Suomessa oli tuolloin 117 560 matkailuajoneuvoa.


title: Matkailuvaunu

text: Ensimmäiset matkailukäyttöön tarkoitetut perävaunut olivat lakitekstin mukaan "(asunto)vaunuja", näin muun muassa tuolloisissa kulkulaitosten ja yleisten töiden ministeriön päätöksissä. Varsinkin 1960-luvulla käytössä oli epävirallisissa yhteyksissä useita muitakin nimityksiä, matkailuvaunun ja asuntovaunun ohella muiden muassa matkailuperävaunu, matkamökki, matkakoti, kun kyseessä oli asuminen pyörien päällä. Vuoden 2002 ajoneuvolain mukaan auton perävaunu (O1–O4-luokan ajoneuvo) on "henkilöiden tai tavaran kuljetukseen taikka matkailutarkoituksiin valmistettu hinattava ajoneuvo" (Ajoneuvolaki (11.12.2002/1090), 17§).


title: Matkailuvaunu

text: Vaunu koostuu rungosta, jonka päällä on kori. Pyörät ovat joko yhdellä akselilla tai telissä. Rungon etuosassa on vetoaisa sekä kiinnityslaite, jolla vaunu kiinnitetään vetoauton peräkoukkuun. Kiinnityslaitteisiin kuuluu myös turvavaijeri. Jos asuntovaunu irtoaa autosta, asuntovaunun renkaiden jarrut alkavat automaattisesti jarruttaa. Normaalisti jarrut kytkeytyvät, kun vaunun massa kohdistaa vetoauton hidastaessa työntävän voiman aisaan. Autoon kiinnitetään myös sähköjohto, jonka kautta asuntovaunun sähköjärjestelmä saa virran.


title: Matkailuvaunu

text: Vaunun etuosassa on tila nestekaasupulloille. Siellä voidaan säilyttää myös muuta tavaraa. Lastatessa tulee huomioida, että autolle määritelty aisapaino ei ylity.


title: Matkailuvaunu

text: Vaunun lämmitin toimii yleensä nestekaasulla, mutta siihen voidaan kytkeä myös sähkövastus, jonka voi kytkeä sähköverkkoon. Joissakin vaunumalleissa vastus toimii myös 12 voltin jännitteellä. Lämmitys voi olla ilmakiertolämmitys, lattialämmitys tai vesikiertoinen patterilämmitys.


title: Matkailuvaunu

text: Sisävalaistuksessa käytettään 12 voltin tasavirtaa, jonka tarvitsema energia varastoidaan vaunun omaan akkuun. Lisäksi 12 voltin järjestelmään voidaan kytkeä viihde-elektroniikkaa kuten radio, televisio, kannettava tietokone tai matkapuhelinlaturi. Vaunussa voi olla myös invertteri, josta saa 230 käyttöjännitteen pienemmälle kuormitukselle. Suurelle virrantarpeelle (kuten sähkölämmitys tai ilmastointilaite) tämä ei riitä vaan tarvitaan kytkentä kiinteään sähköverkkoon. Vaunun akku alkaa latautua automaattisesti kun se kytketään sähköverkkoon. Vaunuissa on yleensä automaattilaturi- tai älylaturi. Vaunun ulkoiseen sähköliitäntään voi kytkeä aggregaatin, jos kiinteää sähköverkkoa ei ole käytettävissä.


title: Matkailuvaunu

text: Markkinoilla on myös nestekaasua tai metanolia käyttäviä polttokennoja, joilla voi tuottaa sähkövirtaa 12 voltin järjestelmään. Teho riittää valaistukseen ja viihde-elektroniikkaan, mutta ei lämmöntuottoon, jäähdytykseen ja muuhun paljon virtaa tarvitseviin kohteisiin.


title: Matkailuvaunu

text: Vaunusta ja vetoautosta riippuen akku latautuu myös auton sähkökytkennästä.


title: Matkailuvaunu

text: Käyttövettä kuljetetaan joko yhdessä tai kahdessa 10–20 litran irrotettavassa muovikanisterissa tai suuremmissa vaunuissa kiinteässä useamman sadan litran säiliössä. Tällöin vaunussa voi olla myös kiinteät peseytymistilat suihkuineen. Tälloin vaunussa on myös lämminvesijärjestelmä. Lämmitin toimii joko kaasulla tai verkkovirralla. Vesi imetään sähkökäyttöisellä vesipumpulla hanoihin.


title: Matkailuvaunu

text: Vaunun keittiövarustelu voi rajoittua kaasutoimisiin keittolevyihin ja jääkaappiin, tai etenkin suuremmissa vaunuissa voi olla lisävarusteena myös pakastin ja uuni. Jääkaappi (ja pakastin) ovat yleensä kolmikäyttöisiä, eli ne toimivat kaasulla, akkuvirralla tai 230V verkkojännitteellä. Akkuvirtaa tarvitaan esim. lauttakuljetuksien aikana, jolloin kaasua ei saa käyttää eikä verkkovirtaa ole saatavilla.


title: Matkailuvaunu

text: Saniteettitilassa on kemiallinen käymälä (kemssa). Sen säiliö on irrotettava ja se tyhjennetään tarvittaessa.


title: Matkailuvaunu

text: Usein leiriytyessä vaunun yhteydessä käytetään etutelttaa, katosta tai markiisia. Ne lisäävät asumis- ja oleskelutilojen pinta-alaa. Nykyaikaisia vaunuja voi käyttää talvellakin.


title: Matkailuvaunu

text: Matkailuvaunuissa vaaditaan pääsääntöisesti samat valaisimet ja heijastimet kuin muissakin autojen perävaunuissa. Vaunuissa tulee olla eteen suunnattuina valkoiset etuvalaisimet ja heijastimet sekä taakse suunnattuina punaiset taka- ja jarruvalaisimet, ruskeankeltaiset suuntavalaisimet, valkoinen rekisterikilven valaisin sekä punaiset kolmion muotoiset heijastimet, jotka on kiinnitettävä kärki ylöspäin. Matkailuvaunun takaosaan saa asentaa myös valkoiset peruutusvalaisimet.


title: Matkailuvaunu

text: Matkailuvaunujen omistajat järjestävät sosiaalista toimintaa. SF-Caravan ry on matkailuvaunun omistajien, sekä muiden leirintämatkailusta kiinnostuneiden järjestöjen ja yksityishenkilöiden, muodostama kattojärjestö. Järjestön tehtävänä on pyrkiä kehittämään leirintäalueiden viihtyisyyttä, matkailuajoneuvojen parannuksia, liikenneturvallisuutta karavaanareiden keskuudessa sekä lisätä tietoisuutta ympäristöasioissa. SF-Caravan ry myös valitsee vuosittain Vuoden Caravan -alueen.


title: Klaus Wolfermann

text: Klaus Wolfermann (s. 31. maaliskuuta 1946 Altdorf bei Nürnberg) on saksalainen entinen keihäänheittäjä ja olympiavoittaja.


title: Klaus Wolfermann

text: Wolfermann karsiutui Méxicon 1968 olympialaisten keihäänheiton loppukilpailusta tuloksella 75,78 m. Helsingin EM-kilpailuissa 1971 hän sijoittui kuudenneksi tuloksella 80,82 m.


title: Klaus Wolfermann

text: Elokuussa 1972 Wolfermann heitti Saksan ennätyksen 87,20 m ja paransi sitä vielä ennen Münchenin olympialaisia tulokseen 90,40 m. Olympialaisten loppukilpailussa hän heitti ensin tulokset 86,68 ja 85,14 metriä sekä neljännellä kierroksella 88,40 metriä. Viidennellä kierroksella hän siirtyi Jānis Lūsisin ohi kilpailun johtoon tuloksella 90,48 metriä. Kuudennellaan Wolfermann heitti 84,70 metriä, mutta kun Lūsis sai viimeisellään tuloksen 90,46 metriä, voitti saksalainen kultaa kahden senttimetrin erolla neuvostoliittolaiseen.


title: Klaus Wolfermann

text: Wolfermann heitti Leverkusenissa 5. toukokuuta 1973 maailmanennätyksen 94,08 m. Ennätys pysyi hänen nimissään Montréalin 1976 olympialaisiin saakka. Hän sijoittui Rooman EM-kilpailuissa 1974 viidenneksi tuloksella 83,36 m.


title: Klaus Wolfermann

text: Wolfermann voitti vuosien 1969 ja 1974 välillä kuusi kertaa Saksan mestaruuden keihäänheitossa. Hänet valittiin Saksan liittotasavallan vuoden parhaaksi urheilijaksi 1972 ja 1973. Hän edusti SV Gendorf -seuraa ja hänen valmentajanaan toimi Hermann Rieder. Hän lopetti uransa vuonna 1978 .


title: Gunnar Jarring

text: Gunnar Jarring (12. lokakuuta 1907 Brunnby, Skåne – 29. toukokuuta 2002) oli ruotsalainen diplomaatti.


title: Gunnar Jarring

text: Jarring opiskeli Lundin yliopistossa ja valmistui vuonna 1933. Hänen väitöskirjansa oli "Studien zu einer osttürkischen Lautlehre". Sen jälkeen kun hän opetti turkkilaisia kieliä yliopistossa 1930-luvulla.


title: Gunnar Jarring

text: Jarring oli töissä Ruotsin ulkoministeriössä ja vuodesta 1940 Ruotsin suurlähetystössä Ankarassa. Myöhemmin hän oli töissä Teheranissa, Bagdadissa ja Addis Abebassa. Hänet lähetettiin Intiaan vuonna 1948. Hän toimi Ruotsin lähetystöissä kaikkiaan yli 50 vuoden ajan.


title: Gunnar Jarring

text: Intian-kauden jälkeen Jarring toimi Ruotsin suurlähettiläänä YK:ssa vuosina 1956–1958, kaksi viimeistä vuotta Ruotsi oli turvallisuusneuvoston jäsen. Jarring toimi myös Ruotsin Yhdysvaltain suurlähettiläänä vuosina 1958–1964 ja Neuvostoliiton suurlähettiläänä vuosina 1964–1967. Kuuden päivän sodan jälkeen vuonna 1967 Jarring nimitettiin YK:n pääsihteerin erikoislähettilääksi Kuuden päivän sodan jälkipyykin selvitysryhmään. Jarring yritti tuloksetta estää Jom Kippur -sotaa vuonna 1973.


title: Cristiano da Matta

text:
Cristiano Monteiro da Matta (s. 19. syyskuuta 1973 Belo Horizonte, Brasilia) on brasilialainen kilpa-ajaja, Champ Car -mestari ja entinen Formula 1 -kuljettaja.
Hänelle tapahtui vakava onnettomuus 3. elokuuta 2006 ajaessaan Road American -radalla testejä ja törmättyään radalla olleeseen peuraan saaden vakavan päävamman, minkä takia hän oli peräti 26 päivää koomassa. Da Mattan isä Toninho on 14-kertainen Brasilian Touring Car -mestari.


title: Cristiano da Matta

text: Da Matta aloitti uransa karting-sarjoissa 16-vuotiaana voittaen lukuisia sarjan mestaruuksia. Vuonna 1993 da Matta voitti Brasilian Formula Ford-sarjan mestaruuden. Seuraavana vuonna da Matta voitti Formula 3 Sudamericana sarjan mestaruuden. Vuonna 1995 da Matta kilpaili Britannian Formula 3 -sarjassa ja sijoittui kahdeksanneksi yhdellä voitollaan. Seuraavana vuonna da Matta kilpaili Formula 3000 -sarjassa ja sijoittui kahdeksanneksi.


title: Cristiano da Matta

text: Vuonna 1997 da Matta kilpaili Indy Lights -sarjassa saavuttaen Vuoden Tulokas -palkinnon. Seuraavana vuonna da Matta voitti sarjan mestaruuden. Vuonna 1999 da Matta kilpaili CART-sarjassa Team Arciero Wells-tallissa. Hänen ensimmäinen voittonsa tuli vuonna 2000. Kaudeksi 2001 hän vaihtoi tallia Newman/Haas Racingiin. Hän voitti CART-mestaruuden vuonna 2002.


title: Cristiano da Matta

text: Da Matta jatkoi uraansa Formula 1 -sarjassa Toyota-tallissa kaudella . Hän saavutti 10 MM-pistettä kyseisellä kaudella, neljä enemmän kuin hänen tallikaverinsa Olivier Panis. Kaudella da Matta saavutti ainoastaan kolme MM-pistettä, jotka tulivat Monacon kilpailusta. Hän menetti kisakuljettajan paikkansa Ricardo Zontalle Saksan GP:n jälkeen. Da Matta ei ole sen jälkeen kilpaillut Formula 1:ssä.


title: Cristiano da Matta

text: Da Matta palasi Champ Car -sarjaan vuonna 2005 voittaen yhden kilpailun sijoittuen pisteissä 11:nneksi. Seuraavana vuonna hän sijoittui sarjan kuudenneksi. Da Matta loukkaantui 3. elokuuta Road Americanin radalla ajetussa testeissä törmättyään radalla olleeseen peuraan saaden vakavan päävamman, minkä takia hän oli 26 päivää koomassa. Hän pääsi sairaalasta 21. syyskuuta ja aloitti pitkän toipumiskuurin. Da Matta palasi autourheiluun vuonna 2008, jolloin hän kilpaili Rolex Sports Car Series -sarjassa yhdessä kilpailussa ja sijoittui sijalle 32. Vuonna 2009 joulukuussa da Matta testasi Brasilian Fórmula Truck -mestaruussarjan autoa. Da Matta ajoi sarjassa täyden kauden vuonna 2010 sijoittuen sijalle 23.


title: Leuktran taistelu

text: Leuktran taistelu käytiin Theban ja Spartan välillä vuonna 371 eaa. Theba oli aikaisemmin joutunut Spartan valtaan, mutta oli kapinoinut vuonna 379 eaa. Taistelu käytiin sen jälkeen kun kaupunkien väliset rauhanneuvottelut kariutuivat vuonna 371 eaa. Leuktrassa Theban etevä sotapäällikkö Epameinondas käytti ensimmäisen kerran niin sanottua "syvää falangiaan" jonka avulla hän kukisti spartalaiset.


title: Leuktran taistelu

text: Spartalaiset lähettivät viestin kuningas Kleombrotokselle joka oli spartalaisen armeijan kanssa Fokiksessa. Kleombrotos lähti heti marssimaan kohti Boiotiaa ja pääsi Boiotiaan kiertämällä alueen pohjoispuolelta ohittaen samalla vuoristosolat joissa boiotialaiset aikoivat yllättää hänet. Kleombrotos sai vallattua linnoituksen ja useita trieerejä. Marsiessaan kohti Thebaa spartalaiset leiriytyivät Leuktrassa Thespian alueella. Epameinondaan johtama boiotialainen armeija marssi Leuktraan jossa armeijat kohtasivat. Spartan armeija koostui 10 000 miehestä, joista noin 700 oli Spartan kansalaisia. Boiotialaisia oli vain 6 000, mutta heidän ratsuväkensä oli paljon parempaa kuin spartalaisten.


title: Leuktran taistelu

text: Leuktran taistelussa Epameinondas käytti epätavallista stratagemia. Yleensä hopliiteista koostuva falangi taisteli pitkissä riveissä. Muodostelman oikeaa reunaa pidettiin kunniapaikkana ja spartalaiset vaativat aina saada taistella juuri oikealla reunalla. Spartalaisten vasemmalla siivellä olivat taas heidän paljon huonommin koulutetut liittolaisensa. Koska Epameinondaalla oli vähemmän joukkoja kun vastustajallaan ei hän edes yrittänyt levittää falangiaan yhtä laajalle alueelle kun spartalaiset. Hän asetti myös parhaat miehensä falanginsa vasemmalle puolelle, heti spartalaisia vastapäätä. Heti eturiviin hän asetti Pelopidaan johtaman Theban pyhän joukon, joka koostui 150 miesparista. Pyhän joukon taakse hän kokosi falangin jonka syvyydeksi tuli ennennäkemättömät viisikymmentä miestä. Spartalaisilla falangi oli vain 12 miehen syvyinen. Toinen Epameinondaan käyttämä taktiikka oli antaa heikomman oikean siiven välttää taistelua.


title: Leuktran taistelu

text: Heti taistelun alettua boiotialainen ratsuväki kukisti spartalaisten ratsuväen joka perääntyi spartalaisen falangin sekaan jossa se aiheutti suurta sekasortoa. Boiotialaiset näkivät tilaisuutensa tulleen ja kävivät hyökkäykseen. Taistelussa Kleombrotos kaatui ja spartalaiset saivat hädin tuskin pidettyä pintansa niin kauan että saivat hänen ruumiinsa pelastettua. Thebalaisten hyökkäys sai kuitenkin spartalaisten muodostelman murrettua ja spartalaisten oli pakko perääntyä. Pian koko spartalaisten armeija lähti pakoon. Yhteensä 4000 Spartan liittolaistaan sai taistelussa surmansa. Spartan kansalaisista 400 kaatui taistelussa, kun taas boiotialaisista vain noin 300 menehtyi. Spartalle, jossa asukasluku oli pitkän aikaa hiipunut, Leuktran taistelu oli suuri järkytys.


title: Leuktran taistelu

text: Leuktran taistelun jälkeen Theba nousi vähäksi aikaa Kreikan johtavaksi kaupungiksi. Epameinondaan johdolla Theba hyökkäsi Peloponnesokselle ja vapautti Messenian ja Arkadian Spartan vallasta. Epameinondas kukisti spartalaiset vielä toistamiseen Mantineian taistelussa, mutta kaatui itse taistelun loppuhetkillä.


title: Moottoripyöräilyn Grand Prix -kausi 1949

text: TT-sarjan MM-kausi 1949 oli historian ensimmäinen ratamoottoripyöräilyn MM-sarjan kausi. Kaudella ajettiin yhteensä vain kuusi kilpailua 500cc-, 350cc-, 250cc- ja 125cc-luokassa. Kauden pisteytysjärjestelmässä voittaja sai 10, toinen 8, kolmas 7, neljäs 6, viides 5 pistettä ja nopeimman kierroksen ajanut vielä yhden lisäpisteen.


title: Enrique Bernoldi

text: Enrique Antônio Langue de Silvério e Bernoldi (s. 19. lokakuuta 1978, Curitiba, Brasilia) on brasilialainen autourheilija. Hän ajoi Formula 1 -sarjassa kausilla 2001–2002. Vuonna 2008 Bernoldi siirtyi kilpailemaan Amerikassa IndyCar-sarjassa.


title: Enrique Bernoldi

text: Bernoldi ajoi vuosina 2001–2002 Arrows-tallissa. Hän starttasi 29 F1-kilpailuun keräten kokonaisuudessaan nolla pistettä. Hän on sen jälkeen toiminut BAR-tallin testikuljettajana.


title: Jarru

text: Jarru on liikkeen hidastamiseen, hallitsemiseen ja pysäyttämiseen tarkoitettu laite. Jarrut voivat toimia mekaanisesti kitkaan, sähkömagneettiseen vuorovaikutukseen tai nesteen tai ilman liikevastukseen perustuen. Yleensä jarrut muuttavat syömänsä liike-energian lämmöksi, mutta nykyisin kehitellään nk. regeneroivia jarruja, jotka palauttaisivat jarrutusenergian käyttökelpoisemmassa muodossa. Jarruja käytetään ajoneuvoissa ja koneissa.


title: Pistorasia

text: Pistorasia on esine, josta siihen liitetyn pistokkeen kautta saadaan jännitettä. Laitteen teho määrittelee sen ottaman virran verkosta. Pistorasia on liitännän naarasosa. Pistorasia asennetaan kiinteästi seinään, kattoon tai lattiaan. Pistorasia voi olla myös jatkojohdon päässä; johdon "alkupäässä" on koirasliitin eli pistoke. Jatkojohdon naaraspäässä voi olla useita liitäntöjä.


title: Pistorasia

text: Sukopistorasiassa kahden johtoliittimen lisäksi on kolmas maadoitusliitin. Sukopistorasia on siis maadoitettu. Pistorasia on muotoiltu sellaiseksi, että maadoittamatonta tavallista pistoketta ei voi liittää maadoitettuun pistorasiaan, mutta maadoitetun pistokkeen voi yhdistää maadoittamattomaan pistorasiaan. Eri maissa on erilaiset pistorasiat ja pistokkeet.


title: Luciano Burti

text: Luciano Burti (s. 5. maaliskuuta 1975, São Paulo, São Paulo, Brasilia) on brasilialainen kilpa-autoilija. Nykyään hän kilpailee Stock Car Brasil-luokassa ja kommentoi Formula 1-kilpailuja.


title: Luciano Burti

text: Burti starttasi 15 F1-kisaan keräämättä pisteen pistettä. Hän loukkaantui ulosajossa Belgian GP:ssä 2001. Sen jälkeen hän on toiminut muun muassa Ferrarin testikuljettajana vuosina 2002–2004. Parhaimmillaan Burti oli kahdesti kahdeksas.


title: Pistoke

text: Pistoke eli pistotulppa eli arkisemmin töpseli on sähkötekniikassa uros-puolinen liitin (engl. "plug") liitin. Pistokkeen päässä on piikit, jotka sopivat tietyn tyyppisen naaraspuolisen liittimen reikiin. Pistokkeen naaraspuolista vastakappaletta kutsutaan sähkövoimatekniikassa pistorasiaksi ja elektroniikassa pistukaksi (engl. "jack").


title: Pistoke

text: Pistokkeet ja pistorasiat mahdollistavat sähköisesti toimivien laitteiden yhdistämisen sähköverkkoon. Pistokkeet ja pistorasiat eritellään toisistaan niiden käyttämän jännite- ja virtaluokan, koon, muodon sekä liitinten perusteella. Eri maissa käytettävät pistoketyypit määräytyvät kansallisten standardien mukaan, jotka ovat listattu IEC:n tekniseen raporttiin TR 60083, Plugs and socket-outlets for domestic and similar general use standardized in member countries of IEC. Suomessa tavallisimmat verkkopistokkeet ovat suojamaadoitettu Suko-pistoke ja Europistoke.


title: Pistoke

text: Pistotulpan ja pistorasian muodostamaa kokonaisuutta kutsutaan sähköalan standardeissa pistokytkimeksi.


title: Pistoke

text:
Aikoinaan kotitalouksien pääsääntöinen sähköntarve oli valaistus. Noihin aikoihin monet sähköyhtiöt toimivat split-tariff-järjestelmällä, jossa sähkönhinta oli alhaisempi valaistukseen kuin muihin tarkoituksiin käytettynä. Tämä johti siihen, että sähkölaitteet kuten pölynimurit, hiustenkuivaimet ja tuulettimet kytkettiin lampunkantoihin käyttäen lampunkantojen pistokkeita. 1880-luvulla pistokkeet ja pistorasiat siirrettäville laitteille alkoivat yleistymään. Niiden tarkoituksena oli korvata lampunkantojen liitännät helpompikäyttöisillä seinään asennettavilla pistorasioilla.
Nykyään maailmalla on yleisessä käytössä noin 20 erityyppistä pistoketta ja lisäksi monia jo vanhentuneita pistorasiatyyppejä löytyy yhä vanhoista rakennuksista. Teknisten standardien rinnastaminen on sallinut joidenkin tiettyjen pistoketyyppien käytön laajoilla alueilla sähkölaitteiden myynnin sekä maahantuonnin helpottamiseksi.


title: Pistoke

text: Harvey Hubbell keksi ja patentoi Yhdysvalloissa nykyisin käytössä olevan pistokkeen ja pistorasian vuonna 1904. Hubbelin ensimmäinen luonnos oli pistorasia joka ruuvattiin lampunkantaan ja siinä oli erikseen pistoke pinneineen. Muut valmistajat omaksuivat Hubbelin pistokkeen ja vuoteen 1915 ne olivat levinneet laajalle. Myöhemmin seinään kytkettävät pistorasiat suunniteltiin täydentämään näitä lampunkantaan kytkettäviä pistorasioita.


title: Pistoke

text:
Saksalainen Schuko-järjestelmän pistokkeen patentoi Albert Büttner vuonna 1926. Nykyisen Amerikkalaisen maadoitetun pistokeversion, jossa on kaksi samansuuntaista terää ja pyöreä maadoituspinni, keksi Phillip F. Labre hänen opiskellessaan Milwaukee School of Engineering -koulussa. Hänelle myönnettiin maadoitetun pistokkeen ja pistorasian patentti 1928. ”Schuko” on lyhenne saksankielisestä sanasta ”"Schutzkontakt” "joka tarkoittaa ”suojaavaa liitintä”, tässä tapauksessa sana ”suojaava” viittaa maadoitukseen. Jotkut maat kuten Suomi, Norja, Ruotsi ja Tanska vaativat ”lapsisuojan” pistorasian reikiin. Saksalainen Schuko standardi ei kuitenkaan tätä vaadi.
Sähkölaitteen suojamaadoitus toteutetaan yleensä yhdistämällä laitteen kuori maahan pistorasiassa olevalla suojajohtimella, joka on sähköverkon kautta yhdistetty maahan.


title: Pistoke

text: Pistokkeet ja pistorasiat on suunniteltu vähentämään sähköiskun ja tulipalon riskiä. Nykyiset maadoitetut pistokkeet kytkevät suojajohtimen sähköverkkoon ennen kuin vaihe- ja nollaliitin kytkeytyvät, joten sähköiskun saanti laitteen rungosta pistoketta kytkettäessä on mahdotonta, mikäli suojajohdinpiiri on ehjä. Kun uudet suojamaadoitetut ja suojaeristetyt mallit yleistyivät niin vanhat maadoittamattomat pistorasiatyypit korvattiin uusilla maadoitetuilla pistorasioilla. Maadoitetun pistokkeen erottaa maadoittamattomasta, pistokkeen reunoilla olevista suojamaaliittimistä. Vanha nollaluokan pistotulppa, joka ei ole suojamaadoitettu eikä suojaeristetty, ei sovi maadoitettuun pistorasiaan.


title: Pistoke

text:
Maailmanlaajuisesti jännitteelle ja taajuudelle on olemassa kaksi perusstandardia. Yksi on Pohjois-Amerikan 120 voltin ja 60 hertsin järjestelmä ja toinen on Euroopan 220–240 voltin ja 50 hertsin järjestelmä.
Euroopassa European Committee for Electronical Standardization (Cenelec) julkaisee listan hyväksytyistä pistoke ja pistorasia standardimalleista jäsenmaissa.


title: Pistoke

text: Pistokkeita on hyvin monenlaisia eri käyttötarkoituksiin, tässä vain muutamia yleisimpiä:


title: Kankkulan kaivolla (elokuva)

text: Kankkulan kaivolla on T. J. Särkän ja Aarne Tarkaksen ohjaama elokuva vuodelta 1960. jonka tuotti Suomen Filmiteollisuus.


title: Kankkulan kaivolla (elokuva)

text: Elokuva perustuu Yleisradion suosittuun radiohupailuun Kankkulan kaivolla, jota esitettiin radiossa vuodesta 1958. Elokuva on silloiseen SF-tyyliin nopeasti ja halvalla tehty. Eräät elokuvakriitikot ovat kutsuneet vuotta 1960 "suomalaisen elokuvan vuodeksi nolla" ja "Kankkulan kaivolla" -elokuvaa yhdeksi sen pohjanoteerauksista. Greta Brotherus kirjoitti arviossaan ensi-illan jälkeen: "Maisteri Särkkä on pohtinut todella pitkään, miten alas voi farssinteossa vaipua ennen kuin ollaan pohjalla. Nyt hän on lyönyt oman ennätyksensä."


title: Kankkulan kaivolla (elokuva)

text: Elokuvan on käsikirjoittanut Reino Helismaa. Radiosarjan ideoivat ja kirjoittivat Antero Alpola ja Aune Ala-Tuuhonen. Radiosarjan käsikirjoittajat eivät osallistuneet elokuvan tekemiseen ja tiettävästi pitivät lopputulosta hirveänä.


title: Kankkulan kaivolla (elokuva)

text: Käsikirjoitus noudattelee melko uskollisesti alkuperäistä ideaa muun muassa Tippavaaran isännän kohdalla, jonka puheet tahtovat kääntyä kerta toisensa jälkeen vihjailuun pontikan keittämisestä. Tarina on komedia, jossa alkuperäisiä radiosketsejä on sidottu yhteen romanttisella juonella (nuori nimismies, jonka pitäisi käräyttää Tippavaaran isäntä pontikankeitosta, rakastuu tämän tyttärentyttärentyttäreen) ja Pumppu-Veikkojen musiikkiesityksillä.


title: Kankkulan kaivolla (elokuva)

text: Radiotoimittaja Hannes Häyrinen (tunnettu radiosarjassa "Speakerinä", jota termiä ei kuitenkaan elokuvassa lainkaan käytetä), Oke Tuuri Tippavaaran isäntänä ja Kauko Kokkonen yleismies Jantusena uusivat radioroolinsa. Neulasen Mantaa esittää Eija Inkerin sijasta Siiri Angerkoski ja Sylfred Huilaa Mauno Hyvösen sijasta Kaarlo Wilska. Koomikko Eemeli näyttelee kauppias Romppasta, joka radiohupailuissa mainitaan usein mutta joka ei koskaan itse esiinny niissä. Ismo Kallio nuorena nimismiehenä, Leni Katajakoski Leena Tippavaarana sekä Jalmari Rinne vanhana nimismiehenä ovat elokuvaa varten kehitettyjä hahmoja. Radiohupailun Mai-Britt Heljon esittämää Synnove Pulloa ei esiinny elokuvassa lainkaan. Assi Nortialla hieman suurempi rooli mustalaisnaisena.


title: Kankkulan kaivolla (elokuva)

text: Elokuvan yleisömenestys oli loistava, kääntäen verrannollinen kriitikoiden näkemyksiin.


title: Kankkulan kaivolla (elokuva)

text: Elokuvan alussa radiotoimittaja (Hannes Häyrisen) saapuu juuri ennen juhannusta linja-autolla Kankkulan kylälle tehdäkseen ohjelmaa seudulta. Hienosti pukeutunut radiotoimittaja puhuu mahdollisimman puhdasta kirjakieltä, koska elokuvassa irvaillaan sen aikaista jäykkää esiintymistä julkisuudessa.


title: Kankkulan kaivolla (elokuva)

text: Linja-auto ei vie häntä perille asti, vaan Kankkulan kylään saapuu yleismies-Jantunen "puskabussillaan" noutamaan matkalaisia. Kankkulan kylässä, Romppasen kioskilla, on juuri alkamassa "show", joka aloittaa laulujen ketjun läpi elokuvan. Radiotoimittaja kertoo magnetofonilleen tulevan radio-ohjelman sisältöä. Samalla hän toimii elokuvan kertojana ja kuvaa kylän tapahtumia ja sen asukkaita.


title: Kankkulan kaivolla (elokuva)

text: Jantusen lähtiessä viemään Tippavaaraan vesiputkia ja tavanomaista viikoittaista kymmenen ruisjauhosäkin tilausta radiotoimittaja lähtee mukaan. Tätä säestää tietysti radiokuunnelman ""Pitkä matka on Tippavaaraan"" -laulu.


title: Kankkulan kaivolla (elokuva)

text: Hän vierailee myös Tippavaaran vanhanisännän tuvassa, jossa tämä ikämies esittelee tiluksiaan kartalta ja miltei paljastaa pitkän iän salaisuuden. Katsojia hauskuutetaan arvailemaan, mitä se mahtaa olla. Kankkulan kaivollakin puhutaan nuoruuden lähteestä. Seudulla on kolme vesistöä, joiden nimiä yhdistävät viittaukset alkoholiin.


title: Kankkulan kaivolla (elokuva)

text: Paikkakunnan vanha nimismies arvelee Tippavaaran isännän keittelevän pontikkaa ja etsii tämän tehdasta pitkin metsiä. Lopussa keittopaikka paljastuu, mutta selviää, että isäntä on tuottanut pontikan sijasta "Atomitärpättiä". Lisäksi Tippavaaralla on Rohjus-niminen ohjuksentorjuntalaite.


title: Kankkulan kaivolla (elokuva)

text: Lähtiessään Tippavaarasta radiotoimittaja saa mukaansa pullon kirkasta, joka kuitenkin radiotoimittajan palattua matkustajakotiin paljastuu kirkkaaksi vedeksi. Sen pitemmälle 1950-luvun lopun radiohupailussa tai siitä tehdyssä elokuvassa ei voitu mennä esitysluvan peruuntumisen pelossa.


title: Kankkulan kaivolla (elokuva)

text: Eemeli laulaa aika-ajoin ja iltamissa esiintyy muitakin 1960-luvun alun viihdyttäjiä. Juhannusjuhlilla laulaa Auvo Nuotio Pumppu-Veikkojen soittaessa taustalla. Esa Saario esittää joko dubattuna tai omalla äänellään useita laulajia, muun muassa Tapio Rautavaaraa, Lännen Lokaria ja Georg Otsia


title: Kankkulan kaivolla (elokuva)

text: Lopussa Tippavaaran vanha isäntä vie vanhan vallesmannin tehtaalleen, jossa tehdään atomitärpättiä eikä pontikkaa. Ainakin tuolloin, aiemmasta ei ole niin varmaa.


title: Reppu

text: Reppu tai pidemmittäin selkäreppu on selässä kannettava kuljetusväline. Reppu on suunniteltu helpottamaan tavaroiden kantamista pitkillä matkoilla. Se myös mahdollistaa suurempien painojen kuljettamisen kuin mitä on käsin kannettavissa. Tämä johtuu repun painopisteen edullisesta sijainnista ruumiin osien suhteen: repun painopiste on lähellä raskaita ruumiinosia, ja repun massakeskipisteen liike ruumiin massakeskipisteen suhteen on vähäistä. Reppu on hyvin yleinen etenkin koululaisten, retkeilijöiden ja pyöräilijöiden keskuudessa.


title: Reppu

text: Reppu on pussimainen. Pussin suuaukon ympärillä on kiristysnaru tai vetoketju, jolla repun voi sulkea tiiviisti siten, että sisältö ei putoa repusta. Suuaukon päällä voi olla kansiläppä, joka kiinnitetään hihnalla repun etupuolella olevaan solkeen. Repussa voi olla myös sivutaskuja pieniä ja usein tarvittavia tavaroita varten. Reppukangas on paksua, vahvaa ja kulutusta kestävää. Repun kangas voi olla myös vedenpitävä. Silloin repun sisällä olevia tavaroita ei tarvitse pakata vedenpitävästi erikseen.


title: Reppu

text: Repussa on kantohihnat, jotka asetetaan henkilön olkapäille. Hihnan lenkki kiertää olkapäitten ympäri ja tulee takaisin kainaloiden alta kylkien kohdalla. Suurissa repuissa voi olla myös lannevyö, jolloin osa repun painosta jakautuu vyön kautta lanteille: lanteet kantavat painoa hartioita paremmin, ja repun painopiste siirtyy entistä lähemmäs ruumiin painopistettä. Tällöin reppu on selässä tukevammin, ja vääntöä tulee vähemmän.


title: Olympic Air

text: Olympic Air on kreikkalainen lentoyhtiö. Lentoyhtiö perustettiin vuonna 1957 nimellä Olympic Airways. Lentoyhtiön juuret kuitenkin ovat vuodessa 1930, jolloin perustettiin "Icarus"-niminen lentoyhtiö, joka kuitenkin meni pian konkurssiin. 1960-luvulla lentoyhtiöstä tuli Euroopan johtavia lentoyhtiöitä. Tähän oli syynä muun muassa suorien lentojen aloittaminen välillä Ateena-New York, ensimmäisen luokan loungen avaaminen lentokentillä ja 1960-luvun lopulla avatut ensimmäiset lentoreitit Afrikkaan. Lisäksi Olympic Airlines tilasi uusia Boeing 707-300-lentokoneita.


title: Olympic Air

text: Vuonna 1971 perustettiin myös Olympic Aviation (Ολυμπιακή Αεροπλοϊα) -yhtiö, jotta Kreikan saarten väliset lentoreitit saataisiin paremmin hoidettua. Lisäksi vuonna 1972 Olympic Airlines lensi ensimmäisen kerran Australiaan.


title: Olympic Air

text: Onnettomuus vuonna 1973 muutti lentoyhtiön nousukurssin. Aristoteles Onassiksen poika, Alexander, kuoli lento-onnettomuudessa. Onnettomuudella oli suuri vaikutus kreikkalaisten ihmisten lentohaluihin. Vuodesta 1973 alkoi lentoyhtiön laskukurssi, ja Onassis myi kaikki osakkeensa lentoyhtiöstä. Vuonna 1977 lentoyhtiö joutui lopettamaan Australian ja Kanadan reittinsä. 1980-luvulla lentoyhtiö oli suurissa taloudellisissa vaikeuksissa mutta pystyi silti avaamaan uudelleen reittinsä Australiaan ja Kanadaan.